Ganga koaru gai oyaadhiya lakudi fotteggai othy 21 dhuvahuge kuda kujjeh! | Atoll News\nގަންގާ ކޯރުގައި އޮޔާދިޔަ ލަކުޑި ފޮށްޓެއްގައި އޮތީ 21 ދުވަހުގެ ކުޑަކުއްޖެއް!\nޝާއިޢުކުރީ: ފާޠިމަތު ފާޒިހާ ޖޫން 18, 2021, 13:48\nއިންޑިއާގެ މަޝްހޫރު ގަންގާ ކޯރުގައި އޮޔާދިޔަ ލަކުޑި ފޮއްޓެއްގެ ތެރެއިން ކުޑަ ކުއްޖަކު ފެނިއްޖެ އެވެ.\nއެ ފޮށީގައި ތެރޭގައި އޮތީ 21 ދުވަހުގެ ކުޑަ އަންހެން ކުއްޖެކެވެ. އަދި އެ ކުއްޖާ ރަތް ފޮތިގަނޑަކަށް ލާ އޮޅާލާފައިވާއިރު ފޮށީގެ އެތެރެއާއި ބޭރު ހުރީ ހިންދޫ ދީނުގެ އަޅުކަން ކުރާ ސާމާނުން ޖަރީކޮށްފައި އެވެ.\nމި ފޮށި ކޯރުގައި އޮޔާ ދަނިކޮށް ނެގީ އެ ކޯރުގއި ބޯޓު ދުއްވާ ގުއްލޫ ޗައުދަރީ ކިޔާ މީހަކަށެވެ. އެމީހާ މީޑިއާގައި ބުނީ އެ ފޮށި ނަގައި ބަލަން ބޭނުންވީ އެ ފޮށީ ތެރެއިން ކުޑަކުއްޖެއްގެ ރުއިމުގެ އަޑު އިވުމުން ކަމަށެވެ.\nފޮށީގެ ތެރެއިން ކުއްޖާ ރޯއަޑު އިވެން ފެށި އިރު ގުއްލޫ އާއި އެހެން މީހުން ތިބީ ކޯރުގެ ކައިރީގައި އެވެ. އެކަމަކު އެކަކުވެސް އެ ފޮށީ ނެގުމަށް މަސައްކަތް ނުކުރާ ކަމަށާއި އޭނާ އެ ފޮށި ނަގަން ކުރި މަސައްކަތުގައިވެސް އެހީތެރިކަން މީހަކު ފޯރު ނުކޮށްދޭ ކަމަށް ގުއްލޫ ބުންޏެވެ.\nއެ ކުއްޖާ ނަގައިގެން ގުއްލޫ ގެންގޮސްފައިވަނީ އޭނާ ގެއަށެވެ. ފުލުހުން އެ ކުއްޖާ އާއި ހަވާލުވީ އެ ގޭގައި އޮއްވަ ކަމަށްވެ އެވެ.\nއެ ކުއްޖާ މިހާރު ވަނީ ފުލުހުންގެ ބެލުމުގެ ދަށުން ހޮސްޕިޓަލަށް ގެންގޮސް އިތުރު ޓެސްޓުތައް ހަދަން ފަށާފަ އެވެ. އަދި ފަރުވާއަށް ފަހު އެ ކުއްޖާ ކުޑަކުދިން ބަލަހައްޓާ ތަނަކަށް ގެންދާނެ ކަމަށް ފުލުހުންނާއި ހަވާލާދީ މީޑިއާގައި ރިޕޯޓުކޮށްފައިވެ އެވެ.\nފުލުހުން ވަނީ އެ ކުއްޖާ ކޯރު ތެރެއަށް ފޮއްޓަކަށް ލައި ދޫކޮށްލި ބަޔަކު ހޯދުމުގެ ތަހުގީގު ފަށާފައި އެވެ.\nއެ ކުއްޖާ އެއްލިލާލި ކަމަށް ބެލެވޭ ހެއްކެއް އަދި ނުފެނުނު ނަމަވެސް ލަފާ ކުރާ ގޮތުގައި އެއީ އަންހެން ކުދިންނާއި މެދު އިންޑިއާގައި ގެންގުޅޭ ތަފާތު ކުރުންތަކުގެ ތެރެއިން ކޮށްފައިވާ ކަމެއް ކަމަށްބެލެވެ އެވެ. އަދި އެ ކުއްޖާ މަރާލަން ނުކެރިގެން އެހެން މީހަކު ނަގަން ދޫކޮށްލީ ކަމަށް ފުލުހުންވެސް ލަފާ ކުރެ އެވެ.\nއިންޑިއާއަކީ ދުނިޔޭގައި އަންހެނުންނާއި މެދު އެންމެ ތަފާތު ކުރުން ބޮޑު ގައުމެވެ. އެއީ އަންހެން ދަރިން ބޮޑެތިވުމުން ކުރަން ޖެހޭ ހަރަދުތައް ބޮޑު ކަމުން ކަމަށްބުނެ އެވެ.\nޚިޔާލު 1 on "ގަންގާ ކޯރުގައި އޮޔާދިޔަ ލަކުޑި ފޮށްޓެއްގައި އޮތީ 21 ދުވަހުގެ ކުޑަކުއްޖެއް!"\nބޯހަލައިކު | ޖޫން 18, 2021 at 14:51 |\nދެން ކަލޭމެންނަށް ކީއްތަ؟ ކަލޭމެން ދާންވީނު އެކުއްޖާއާ ހަވާލުވާން. ތިހާވަރަށް ނޫހުގަ ނުލިޔެ.


Vaki cigarette vikkun mihaaru manaa! | Mihaaru\nދުންފަތުގެ ބާވަތްތައް ޕެކެޓްކޮށް ލޭބަލް ޖެހުމާ ބެހޭ ގަވައިދު އިފްތިތާހު ކުރަން މިދިޔަ ޖެނުއަރީގައި ބޭއްވި ރަސްމިއްޔާތުގައި ރައީސް އިބްރާހިމް މުހައްމަދު ސޯލިހް ބައިވެރިވެވަޑައިގަންނަވަނީ.---ފޮޓޯ: ނިޝާން އަލީ/މިހާރު\nވަކި ސިނގިރޭޓް ވިއްކުން މިހާރު މަނާ!\n31 މެއި 2019 - 00:07 41 comments\nރާއްޖޭގައި ވަކި ސިނގިރޭޓް ވިއްކުން މިރޭ 12 އިން ފެށިގެން މަނާވެއްޖެ އެވެ.\nދުންފަތުގެ ބާވަތްތައް ޕެކެޓްކޮށް ލޭބަލް ޖެހުމާ ބެހޭ ގަވާއިދު މިދިޔަ ޖެނުއަރީ 31 ގައި ގެޒެޓުކުރިއިރު، އެ ގަވާއިދަށް އަމަލުކުރަން ފަށަން ހަމަޖައްސާފައިވަނީ ތިން މަސް ފަހުންނެވެ. އެ މުއްދަތު މިހާރު ވަނީ ހަމަވެފަ އެވެ. އެ ގަވާއިދުގައިވާ ގޮތުން އެންމެ ފުރަތަމަ ތަންފީޒުކުރަން ފަށާނީ ވަކި ސިނގިރޭޓު ވިއްކުމާ ބެހޭ ބަޔަށެވެ.\nއެ ގަވާއިދުގައި ދެން ހިމެނޭ، ސިނގިރޭޓް ފޮށީގެ ބޭރުގައި އިންޒާރުގެ ފޮޓޯ ޖެހުމުގެ ބައި ތަންފީޒުކުރަން ހަމަޖައްސާފައި ވަނީ އަންނަ ޖުލައި 31 ވަނަ ދުވަހެވެ. އިންޒާރުގެ ފޮޓޯ ނުޖަހައި ހުންނަ ސިނގިރޭޓް ފޮށި ވިއްކުން މުޅިން މަނާވާނީ އަންނަ ނޮވެމްބަރު 30 ވަނަ ދުވަހުން ފެށިގެންނެވެ. ގަވާއިދާ ހިލާފުވާ ފަރާތްތައް އެ ކުށް ކުރުމަށް ބޭނުން ކުރި މުދަލެއްގެ އަގާއި އޭގެ ޓެކުހާއި އެހެނިހެން ފީތަކުގެ ޖުމްލަ އަދަދުގެ 10 ގުނަ އިން ޖޫރިމަނާ ކުރެވޭނެ އެވެ. އަދި ދެ ވަނަ ފަހަރަށް ގަވައިދާ ހިލާފުވެއްޖެ ނަމަ، އިތުރަށް 5،000ރ. އަދި ތިން ވަނަ ފަހަރަށް، 10،000ރ. އިން ޖޫރިމަނާކޮށް، ހަތަރު ވަނަ ފަހަރަށް 20،000ރ. އިން ޖޫރިމަނާ ކުރާނެ އެވެ.\n31 މޭ 2019 އިން ފެށިގެން ވަކި ވަކި ސިނގިރޭޓާއި ބިޑި ވިއްކުމަކީ މަނާކަމެއް#BeAware #Tobaccokills #QuitNow\n#GHW #BeatNCD #25by25 @MoH_mv pic.twitter.com/HyB4L3GHJA\n— HPA Maldives (@HPA_MV) May 29, 2019\nދުންފަތާ ދެކޮޅަށް މަސައްކަތް ކުރާ ބައިނަލްއަގްވާމީ ދުވަސް ފާހަގަކުރުމާއި ދުންފަތުގެ އާ ގަވާއިދާ ގުޅޭ މައުލޫމާތު ދިނުމަށް އިއްޔެ ބޭއްވި ނޫސްވެރިންގެ ބައްދަލުވުމެއްގައި ވާހަކަދައްކަވަމުން ހެލްތު މިނިސްޓަރު އަބްދުﷲ އަމީން ވިދާޅުވީ ދުންފަތާ ބެހޭ އާ ގަވާއިދަށް އަމަލުކުރަން ފަށާއިރު އެއީ ބޮޑު ކާމިޔާބީއެއް ކަމަށެވެ. އަދި ދުންފަތާ ދެކޮޅު ނިންމުންތަކުން ރަނގަޅު ނަތީޖާއެއް ނިކުންނާނެ ކަމަށް އުއްމީދުކުރައްވާ ކަމަށް ވިދާޅުވި އެވެ.\nރާއްޖޭގެ ބޮޑު ބަޔަކީ ޒުވާން އާބާދީއަކަށް ވާއިރު، ދުންފަތުގެ އިސްތިއުމާލުކުރާ މީހުންގެ އާބާދީ ބޮޑުކަމަށް މިނިސްޓަރު ވިދާޅުވި އެވެ. އެ މަސައްކަތް ކުރަނީ އެކަމުގެ ހަގީގަތް ގަބޫލުކޮށްގެން ހުރެ ކަމަށް ވިދާޅުވި އެވެ.\nއިތުރު ލިޔުންތައް ދުންފަތް ސިނގިރޭޓް ރައީސް އޮފީސް ހެލްތު މިނިސްޓްރީ\nފުރަތަމަ ތިންމަހު 144 މިލިއަން ސިނގިރެޓް އެތެރެކުރި


މަންމަގެ ޑައިރީ 8 ވަނަ ބައި ( ކޮޅުފައިން ޖެހުން ) | Esfiya - Dhivehi Vaahaka Site\nލޯބި January 9, 2014\nމަންމަގެ ޑައިރީ 8 ވަނަ ބައި ( ކޮޅުފައިން ޖެހުން )\nޝާލީ އޭނާގެ ދިރިއުޅުމުގައިވާ ހަމައެކަނި ކަންކުރުމުގައި ރޭގަނޑުގެ ވަގުތު ހޭދަކުރަމުން ދެއެވެ. އޭނާގެ ބައިވެރިއެއް ނެތްކަން އިހުސާސް ކުރަމުން މަންމަގެ އެނިކަމެތި ހާލާމެދު ވިސްނުމުގައި މެންދަމުން އަލިވެ ދޭއްޖެހިއިރުވެސް، އެނދުމަތީގައި، ބޯމަތީ އަތް އަޅާލައިގެން އެ އޮތީ އެހަނދާންތަކުގެ އަސަރުން ޝާލީއަށް ކެތްނުކުރެވޭތީއެވެ. ޝާލީ ހަނދާން ހުންނަން ފެށިއްސުރެ ޝާލީ މިފަދައިން ދިގުލައި ރޯންޖެހުނު ދުވަހެއް ހަނދާންވެސް ނެތެވެ. އެކަމަކު ޝާލިއަށް މިއަދު އެނގުނީ އޭނާގެ މަންމަ އެއިން ކޮންމެ ދުވަހެއްވެސް ހޭދަކުރީ ވޭނާއި ހިތްދަތިކަމުގައި އެކަނިވެރިކަމުގައެވެ. ހީވަނީ ޝާލީ މިގޮތައް ވިސްނާ ކަރުނަ އެޅުމުގައި މުޅިރޭވެސް ހޭދަކޮށްލަން އުޅޭހެނެވެ.\nމިރުއިމާއި ގިސްލުމުގައި އޮށްވާ ޝާލީ ގެ ވިސްނުމުގެ މިސްރާބު މަޑުމަޑުން ބަދަލުވާން ފެށިއެވެ. މަންމަގެ ޑައިރީން ކިޔުނު ހިސާބާ ދޭތެރޭ ވިސްނަން ފެށިއެވެ. މަންމަ އަށް އެ އަނިޔާދިން ނުލަފާމީހަކީ ކާކުތޯ އަމިއްލަ ނަފުސާ ސުވާލުކުރަން ފެށިއެވެ. މަންމައަށް ދިރިއުޅުމުގައި އެމީހާ އާއި ބައްދަލުވިތޯ އަދި ޝާލީ އެމީހާ ދަންނަންތޯ ސުވާލުކުރަމުން ދިޔައެވެ. މަންމަ އުޅުނު ނިކަމެތި ހާލުގައިވެސް މާމަގެ އެހީތެރިކަމެއް ނުލިބުނީ ކީއްވެތޯ ހިތާ ހިތާ ސުވާލުކުރިއެވެ. މަންމަ އެބުނާ ނުކުރާން ހުރި ކަމަކީ ކޮބާތޯ އޮޅުން ފިލުވަން ބެނުން ވިއެވެ. އެކަމަކު އެޑައިރީ ނަގައިގެން ކިޔާނެހާ ހިތްވަރެއް މިހާރަކު ޝާލީގެ ހަށިގަނޑާއި ސިކުނޑީގައި ނެތެވެ. ވިސްނާ، ގިސްލާ ރުއިމުގެ ސަބަބުން ވަނީ ވަރުބަލިވެފައެވެ.\nމިސުވާލުތަކާއި ދޭތެރޭ ވިސްނަން އޮވެފާ ޝާލީ އޭނާ އޮތް އެނދުން ތެދުވެ ހިނގައި ގަތެވެ. އަދި އޭނަގެ އަލަމާރިކައިރީގައި ހުއްޓި މަންމަގެ ޑައިރީ ނަގަން އަތް ދިއްކޮށްލިއެވެ. އެވަގުތު ޝާލީގެ ނިންމުން ބަދަލުވިކަހަލައެވެ. އަލަމާރީގެ އެތެރެއަށް ދިއްކުރި އަތް އަވަސް އަވަހަށް ބޭރަށް ދަމާލިއެވެ. އަދި ކިޔާނެތޯ އޭނާގެ ހިތާ ސުވާލުކުރަމުން ދިޔައެވެ. ޝާލީ މިކަމާއި ވިސްނަމުން އެ މެންދަމުގައި އޭނާގެ ކޮޓަރީގައި ދެކޮޅަށް މަޑުމަޑުން ހިނގަންފެށިއެވެ. އެތައް އިރެއްވަންދެން މިހެން ހިނގުމަށްފަހު އައިސް އެދުގައި އިށީނެވެ. އަދި އޮށޯތެވެ.\nމޮޔައެއް ފަދައިން ޝާލީ ހަދާނޭގޮތް ނޭނގިގެން މުޅިކޮޓަރީގައި ތެޅެނީއެވެ. އެނދުގެ އެއްފަރާތުން އަނެއްފަރާތައް ޖެހިޖެހި ވެސް އޭނާގެ އަރިކަށިން ހަންދާވަރުވެއްޖެއެވެ. ނިދަން މަސައްކަތްކޮށްކޮށްވެސް އެކަންވެސް ކާމިޔާބުނުވިއެވެ.\nމިގޮތުގައި އެތައް އިރެއް ވޭތުވުމަށްފަހު ޝާލީ އަނެއްކާވެސް މަންމަގެ ޑައިރީކިޔުމަށް އެ ޑައިރީ ނަގަން ހިނގައިގަތެވެ. އަދި އަވަސް އަވަހަށް އަލަމާރި ހުޅުވާ ޑައިރީ ނަގައިގެން އައިސް އެނދުގައި އޮށޯތެވެ. ހީވަނީ ހިޔާލު ބަދަލުވުމުގެ ކުރިން ޑައިރީ ކިޔާ ނިންމަން އުޅޭހެނެވެ. ޝާލީ އޭނާގެ މަންމަގެ ޑައިރީއިން ކިޔުނު ހިސާބު ހިނދުކޮޅެއްގެ ތެރޭގައި ހޯދިއެވެ. އަދި އަވަސް އަވަހަށް ކިޔަން ފެށިއެވެ.\nދަރިފުޅާއެވެ. މަންމަ ނުކުރާން ހުރި ކަންކުރަން ދަރިފުޅުގެ ހައްގުގައި މަންމަ ހިނގައިގަތިމެވެ. ނުހަނު އުންމީދާ އެކީއެވެ. މަންމަ ހުރީ ދުވަހަކުވެސް އެއްވެސް ކަމެއް ޖެހުނަސް އެކަން ނުކުރާށެވެ. އެކަމަކު އެދުވަހު މަންމައަށް އެކަންކުރަން މަޖުބޫރުވެ އެހެން ގޮތެއް ނެތުމުން އެކަމާވެސް ކުރިމަތިލީމެވެ. މަންމަ ހުރީ ކޮންމެ ކަމެއް މަންމައަށް ޖެހުނު ކަމުގައި ވިޔަސް ދަރިފުޅުގެ މާމަ ގާތަށް ދުވަހަކުވެސް ނުދިއުމަށް ޢަޒުމް ކަނޑައަޅައިގެނެވެ. މާމައަށް މަންމަ މަރުވެފައިވާތީއެވެ.\nމަންމަ މާމަގެ ގެއަށް ގޮސް ވަންއިރު މާމަ އިނީ ސިޓިން ރޫމުގައި ޓީވީ ބަލާށެވެ. އެބޮޑު ސިޓިން ރޫމުގައި ބަހަށްޓާފައިހުރި ބޮޑު ސޯފަގައި މާމަ އިންއިރު މާމަގެ ކުރިމަތީގައި ތަފާތު މޭވާ ކޮށާ، އަޅާފައި ހުރި ތައްޓެއް ހުއްޓެވެ. އިރު އިރު ކޮޅުން އެތަށިން އެއްޗެއް ނަގާ ކާތަން ބަލަން މަންމަ އިރުކޮޅަކު މަޑުކުރީމެވެ. މޭބިސްކަދުރާއި އޮރެންޖާއި އާފަލު ކަމުން، ޓީވީއިން އަންނަ އެއްޗެއް ބެލުމަށް ގެއްލިފައި އިންވަރުން މަންމަ ގޮސް މާމަގެ ގާތުގައި ހުރިކަންވެސް އެ މާމައަށް ރޭކާނުލިއެވެ. އަމިއްލަ ދަރި ކާނެ އެއްޗެއްނެތި ބަނޑަށްޖެހިފައި މާމަ ދަރިއާއި އެކު މަރާއި ހަނގުރާމަ ކުރަމުންދާއިރުވެސް އެ ހިތެއްނެތް މާމަ އިނީ އަރާމުގައި އުފާކޮށް ހިންހަމަ ޖެއްސުމުގައެވެ.\nއިރުކޮޅެއްވަންދެން މަޑުކުރުމަށްފަހު މަންމަ މާމައަށް ގޮވާލީމެވެ. “މަންމާ”. މަންމައަށް މާމައަށް ގޮވާލުން ފިޔަވާ އިތުރު ހަމަ އެއްކަމެއްވެސް ނުކުރެވުނެވެ. ކެތްތެރިކަމާއި އެކު އެތަކެއް ހިތްވަރަކުން ހިފަހައްޓާފައިވާ ކަރުނަތައް މަންމަގެލޮލުން ފޭދިގެން ކޯތާފަތްމަތިން ހޯސްލާފައި ފައިބައި އެ ހުދު މާބުލްސް ތަކުގެ މަތީގައި ކޯރުހެދެންފެށިއެވެ. ހިފެހެއްޓުމެއްނެތި އެވެ. މަންމަ ކިތަންމެ ބޭނުންވިކަމުގައިވިޔަސް އެކަރުނަތައް މަންމައަކަށް ކިޔަމަނެއް ނުވިއެވެ. “ކަލޭކީތްކުރަނީ. ބުނީމެއްނު ތީމިހާރު މަގޭ ދަރިއެއް ނޫނޭ. ހަމަ މިހާރު ދޭ” މަންމަ ފެނުމާއި އެކު މާމަ މަންމައާއި ދިމާއަށް އަޑުލާން ފެށިއެވެ. ” މަންމާ. އާދޭސްކޮށްފަ ބުނަން. އަހަރެންމެން ދެމައިން މިރޭވެސް ކާލާނެ ހަމަ އެކަށްޗެއްވެސް ނެތް. އެ މާމަ ދަރިފުޅުގެ ހައްގުގަނަމަވެސް ކުޑައެތިކޮޅެއް ނަމަވެސް ދީބަލަ. މަންމަގެ ތި މުދަލުގައި މާތް ﷲ ބަރަކާތްލައްވާތޯ އަހަރެން ދުޢާކުރަން” މަންމަ އާދޭހާއިއެކު މާމަގެ ގާތުގައި މިކަމަށް އެދުނީމެވެ. ނުދަންނަ ބީރަށްޓެއްސަކަށް ކަންކުރާ ފަދައިން ޖީބުން ސަތޭކަ ރުފިޔާ ނަގާ ރަހުމު ކުޑަގޮތަކަށް މަންމަގެ ފައިބުޑަށް އެ އެއްލާލާ މަންމަގެ އާދޭސް ތަކުގައި ކޮޅުފައިން ޖަހާ މަންމަ ފޮނުވާލިއެވެ. އަދި ދެން އެގެއަށް ނާއުމަށް ގަދަ އަމުރު ކުރިއެވެ.\nއެރަހުމުކުޑަ މާމަ މި ނިކަމެތި ދެމައިންނަށްވެސް ކުޑަވެސް ރަހުމެތް ހަމްދަރިދީއެއް ނުބެހެއްޓިއެވެ. މަންމަ ބެހެއްޓި އެންމެ ފަހު މަންތިރިވެސް ނާކާމިޔާބުވުމުން މި ދިއުޅުމާއި މެދު މަންމައަށް އުންމީދު ކަނޑާލެވުނެވެ. އަދި މޮޅިކަމާއި އެކު އައިސް ސަކިންތަގެ ގާތުގައި މިވާހަކަތައް ކިޔައި ދިނީމެވެ. ސަކިންތަގެ އެތައް މަސައްކަތަކުން މަންމަގެ މިހިތައް ކުޑަހަމަޖެހުމެއް ލިބި ރުއިން ހުއްޓާލެވުނީ ވަރަށް އިރުންނެވެ.\nމާމަގެ ފަރާތުން އެއްވެސް އެހީތެރިކަމެއް ނުލިބުމުން ސަކިންތައާއި މަންމަގެ އުންމީދުތައް ފެނަށްވިއެވެ. އެކަމުގައި ވިސްނާ ފިކުރުކުރުމުގައި ވަގުތުތައް ހެދަކުރަން ފެށުނެވެ. މަންމަ ސަކިންތަގެ ގާތުގައި ދަރިފުޅު ގޮވައިގެން އުޅޭތީ، އަވަށްޓެރިއެއްވެސް ސަކިންތައަށް އަޅާލާކަށް ބޭނުމެއް ނުވިއެވެ. އެހީތެރިކަމުގެ އަތެއްވެސް ފޮރުކޮށްދޭކަށް ބޭނުމެއް ނުވިއެވެ. ސަކިންތަ ބަލިކޮށް އުޅޭއިރުވެސް ހާލުބަލާލަންވެސް އެކަކުވެސް ގެއަށް ނުވަދެއެވެ. މާމަގެ ރަހުމުކުޑަ ދެއަތުން މަންމަގެ ފައިބުޑަށް އެއްލާލި ސަތޭކަރުފިޔާއިން ބަނޑުފުރާނަ މުއްތިކޮށްގެން އުޅެން މަޖުބޫރުވިއެވެ. އެކަމަކު އެވެސް އުމުރުގައި ނޯންނާނެތި އެކަމާއި ވިސްނަން ޖެހުނެވެ. ހަނޑޫކިލޯއެއް ގަނެގެން އޭގައި ބަތް ކައްކައިގެން އެއަށް ފެންއަޅައިގެން ސަކިންތައާއި މަންމަ ކަމުން ދިޔައިރު އަވަށްޓެރިންނާއި، ތިމާގެ މީހުން އަދި ދަރިފުޅުގެ މާމަ ދިޔައީ މީރުހައި އެއްޗެއް ކަމުންނެވެ. އުފާކުރަމުންނެވެ. މިހާލާމެދު ވިސްނާލުމެއްވެސްނެތިއެވެ. މަންމަމެން މިހާލުގައިވެސް ހިތްވަރާއި އެކު މަސައްކަތް ކުރީމެވެ. އިތުރަށް މަސައްކަތް ލިބޭތޯ ގޭގެއަށްވެސް ދިޔައީމެވެ. ސަލާންވެސް ޖެހީމެވެ. ރޮއިގިސްލާ މީހުންގާތު އާދޭސްވެސް ކުރީމެވެ. ދަރިފުޅުގެ ހައްޤުގައެވެ. ދަރިފުޅާއެވެ. މަންމަ ދަރިފުޅުދެކެ އިންތިހާއަށް ލޯބިވެއެވެ.\nމާމަ ދިން ސަތޭކަރުފިޔާއިން ދިރިއުޅުން ހަމަޖައްސާތާ މިއަދަށް މިވީ ވިހި ދުވަހެވެ. އެ ލާރި މިހާރުވަނީ ހުސްވެފައެވެ. މަންމައާއި ސަކިންތަ އަނެއްކާވެސް ބަނޑަށްޖެހުނެވެ. ހުރިހާކޮޅެއް ބަންދުވުމުން ހަދާނެގޮތް ހުސްވެ ހާސްވެ ކަންބޮޑުވެފައި ގޭތެރޭގައި ދެ މީހުން ތިބީ ބަނޑުހައިވެ ހާންތިވާވަރު ވެފައެވެ. ދަރިފުޅުގޮވައިގެނެވެ. މިހެން ތިއްބާ މަންމަގެ ލޮލުގައި އަޅާގަތީ ބޭރުން ގޯތީގެތެރެއަށް ވަދެގެން ގެއާއި ދިމާއަށް ހިނގާފައި އަންނަ މީހެކެވެ. އެމީހާ އެހިނގުމުގައި އައިސް އެ ކުޑަކުޑަ ގޭގެ ދޮރުމައްޗަށް ހުއްޓުނެވެ. އަދި ގޮވާލިއެވެ. “އައްސަލާމުއަލައިކުމް” . މިއަޑާއި އެކު ސަކިންތަ ސަލާންބަލާގަނެ އެމީހާ އާއި ދިމާއަށް ބަލާލިއެވެ. އަދި ހައިރާންވެ އެމީހާއާއި ދިމާއަށް ބަލަން ހުއްޓެވެ. އެއްވެސް މީހަކު އިތުރަށް އެއްޗެއް ނުބުނުމުން އެ ވަގުތު މަންމަ ހުރީ ވާނުވާނޭނގިފައެވެ. ހަދާނެ ގޮތެއް ނޭނގިފައެވެ. ބުނާނެއެއްޗެއް ހިތައް ގެންނަންވެސް ނޭނގިފައެވެ.\nމިފަހަރު މިއޮތީ އަވަހަށް ދިގުކޮށް އަޕް ކޮށްދީފަ….. ދެން ތިބޭފުޅުން ވާހަކާއި މެދު ހިޔާލު ހުށައެޅުއްވީމަ އެނގޭނީ ރަނގަޅު ކުރަންވާ ކަމެއްވެސް… hope you will give suggestions…..\nވަރަށް ރީތި ސްޓޯރީ. ހުށައެޅުންވެސް ސަޅި. ކުދި ކުދި މިސްޓޭކްސް އެބައުޅޭ ދޯ ބައެއް ޖުމްލަ ތަކުގަ\nOk hama v nice mi part vx\nއަދިވެސް މާކުރު. ތަންކޮޅެއް ދިގުކޮށްލަބަލަ…………..ޒާޝް\nReethi , mibaige feshun ehaa kamaku nudhiya ibaaraathuga massala ulhey dhenfaharakun, kudakoh hama nujehey, ekamu bunan ulhey ethi konmeves gothakun ingey, mikan dhen annan baehgaa rangalhu kolaane kamah unmeedhu kuran,. Mivaahaka akee hithaamaveri vaahakaeh kamun ibaaraithah athuraalumugaiedhimaavaa kuh thah rangalhu kurumun varah asarugadha vaahaka akah vaane 🙂 mihaaruves goaheh noon,\nEkamu adhives bunelan othee hama adhi\nVes thankolheh dhigu kohladhevidhaane thoa\nmyy eha dhigutha……xaash ah diguko lian neengenyaa sun online ge story danial balalafa liunvun eden……mi story nice\n……thanks for the comments… will try my best to improve\nތިއަތުން ދޫކޮށްލާކަށް ހިތެއް ނޭދެމޭ – 3\nލޯބި August 10, 2021\nވިންދޭ ލޯބި ތީ އެދޭ 15\nހިތާމަ އެހެނިހެން ލޯބި January 5, 2019\nވިންދު ލޯބިން ޖެހި ހިތެއްގައި (29)\nހިތާމަ ލޯބި November 15, 2017\nނުފިލާނޭ މިހިތަކުން.. (ފަހުބައި)\nލޯބި December 25, 2020\nލޯ މެރޭ ހިނދު ހީވޭ ގާތުގާ ވާހެން(50)\nލޯބި June 16, 2017\nއެހެނަސް ހަމަ ލޯތްބޭ ވެވެނީ (ސައުވިސްވަނަބައި)\nލޯބި December 3, 2017\nލޯބި September 12, 2019


ބަރުދަން ލުއި ކުރުމަށް ފޮނިތޮށި ސައި! – Haftha\nThu, 28 May, 2020, 12:31 pm\nބަރުދަން ލުއި ކުރުމަށް ފޮނިތޮށި ސައި!\nމީރު ރަހައަކާއި ވަހެއް ހުންނަ ފޮނިތޮށްޓަކީ ވަރަށް ގިނަ ކަންކަމަށް ބޭނުންކޮށް އުޅޭ އެއްޗެކެވެ. އެގޮތުން ބައެއް ބަލިތަކަށް ފަރުވާ ކުރުމަށާއި ބައެއް ކާތަކެތީގެ ރަހަ މީރު ކުރުމަށް ވެސް ފޮނި ތޮށި ބޭނުންކޮށް ހަދައެވެ. ހަމައެއާއެކު ބަރުދަން ލުއި ކުރުމަށް ވެސް ފޮނޮތޮށި ބޭނުންކުރެއެވެ.\nފޮނިތޮށީގެ ސަޔަކީ ބަރުދަން ލުއި ކުރުމަށް ގިނަ ހިސާބުތަކެއްގައި ބޭނުން ކުރަމުން އަންނަ މީރު ބުއިމެކެވެ. އެގޮތުން ހެނދުނު ހޭލާގޮތަށް ހުސް ބަނޑާހުރެ ފޮނިތޮށި ސައި ބޯ މީހުން ފަހަކަށް އައިސް ރައްޖޭގައި ވެސް ވަރަށް ވެސް ގިނައެވެ.\nފޮނިތޮށީ ސައި ތައްޔާރު ކުރާނީ ކިހިނެއް؟\nއެންމެ ފުރަތަމަ އެއް ޖޯޑު ފެން ތެއްޔަކަށް ނުވަތަ ކުރަޔަކަށް އެޅުމަށް ފަހު ކައްކަން އުދާށެވެ. ފެން ކެކެން ފެށުމުން އޭގެ ތެރެއަށް ސައި ސަމްސަލެއްގެ ދެބައި ކުޅަ އެއްބައި ފޮނިތޮށި ޕައުޑަރު އަޅައި އެއްކޮށްލާށެވެ. އަދި އުނދުން މަތިން ތެލި ބޭލުމަށްފަހު ކުޑަކޮށް ހިހޫ ވަންދެން ބަހައްޓާށެވެ.\nބޮވޭ ވަރަށް ސައި ހިހޫ ވުމުން އޭގެ ތެރެއަށް މާމުއި ކޮޅެއް އަޅައި އެއްކޮށްލާށެވެ. މާމުއި އަޅާއިރު ތިމާއަށް ފޮނި ހެޔޮވަރު ވާ ވަރަށް ނުވަތަ ރަހަ ހެޔޮވަރު ވާ ވަރަށް މާމުއި އަޅާށެވެ.\nމީގެ ސައިތަށްޓެއް ކޮންމެ ދުވަހަކުވެސް ހެނދުނު ހުސް ބަނޑާ ހުރެ ބޯން އާދަ ކުރާށެވެ.


Neydhemey Vakivumeh Haadhahaa Loabivey - 31 | Vaahaka\nމަރިޔަމް ހުސައިން June 2, 2018\t25 Comments\nViews: 17358\t218\n" ނޭނގެ........ކޮންމެވެސް ލޭބަރ އެއް........." ނަވީންގެ ފޯނު އޭނާގެ އަތަށް ލައިދެމުން ޖޫލީ ބުނެލިއެވެ. ޖޫލީގެ ޖުމްލަ އިވިފައި ނަވީނަށް ހީވީ ފައިދަށުން ބިންގަނޑު ދެމިގެން ދިޔަހެންނެވެ. ދެލޯބޮޑުވެ ބަސްހުއްޓިފައި ހުރީ ލައިބާގެ ކޯލެއް ޖޫލީ ނެގީމައެވެ. ލައިބާގެ ނަން ނަވީން ފޯނުގައި ސޭވްކޮށްފައި އިންނާނީ "ލޭބަރ " ގެ ނަމުންނެވެ. ޖޫލީއަށް ކުޑަކޮންވެސް ޝައްކެއްވާން ނޭދޭތީއެވެ.\nނަވީން އަވަސް އަވަހަށް ފޯނުގެ ސްކުރީނަށް ބަލާލިއެވެ. ކޯލް ކެނޑިފައިވާތަން ފެނުމުން ދޫކޮށްލެވުނީ ހަމަޖެހުމުގެ ނޭވާއެކެވެ. އެހެނަސް ގަނެފައިވާ ބިރެއްގެ ބޮޑުކަމުން ފެންވަރާ ތާޒާވެގެން ނިކުތަސް މީހާ ދާހިތްލާލީ މަދު ސިކުންތުކޮޅެއް ތެރޭގައެވެ.\n" މިކޯލަށް އާންސާރ ކުރިންތަ.....؟ " ޖެހިލުންވެ ހުރެ ނަވީން ސުވާލުކުރިއެވެ. ލައިބާ އާއި ޖޫލީ ވާހަކަދެއްކުނުތޯ ޔަގީން ކުރާށެވެ.\n" ހޫމް............" ކޮޓަރިން ނިކުންނަން ދިޔަ ޖޫލީ ފަސްއެނބުރި ނަވީނަށް ބަލާލައި ހިނިތުންވެލިއެވެ. ނަވީނަށް ދެލޯ ބޮޑުކޮށްލެވުނެވެ. ބޭރަށްލާން އުޅުން ނޭވާވެސް ހީވީ އެތެރެހަށީ ތާށިވިހެންނެވެ.\n" ނަސީބަކުން ތި ލޭބަރ އެއް މަށަކާ އަނގައިންނެއް ނުބުނި............ނަވީނަށް ކަންނޭނގެ ލޭބަރގެ މައްސަލަ ހައްލުކޮށްދެވޭނީ................" ޖޫލީ އެހެންބުނެފައި މަޑުކުރުމެއްނެތި ދިޔައީ ތިރިއަށެވެ. ނަވީނަށް މޭގައި އަތްހިނގާލެވުނެވެ. ލައިބާއަށް ގުޅަން އުޅެފައިވެސް ފަހުން ގުޅަން ނަވީން ފޯނު ބޭއްވިއެވެ. ނަވީން ބޭނުންވީ ވަރަށް ހަމަޖެހިގެން ގުޅާށެވެ.\nފޯނު ކަންފަތާއި ދުރުކޮށްލިގޮތަށް ލައިބާ އިހްތިޔާރުކުރީ ހިމޭންކަމެވެ. ފާތުންނަށް ދުރުގައި ބަލާކަށް ނުހުރެވުނެވެ.\n"ކިހިނެތްވީ...؟...........ނަވީން ފޯނެއް ނުނަގާތަ ހަމަ.........." ފާތުންގެ މޫނުމަތިންވެސް ފެނުނީ މާޔޫސީކަމެވެ.\n" ޖޫލީ ފޯނު އެނެގީ.........." އަނގަޔަށް ގޮތެއް ހަދާލަމުން ލައިބާ ބުނެލިއެވެ.\n" ނަވީންގެ ވައިފް........." ފާތުން ބަލަންހުރީ ޖޫލީއޭ ބުނުމުން ނޭނގިގެންނެވެ. އެހެންވެ ލައިބާ އިތުރަށް ޖޫލީ އެއީ ކާކުކަން ފާތުންނަށް އޮޅުން ފިލުވައިދިނެވެ.\n" ޖޫލީ ހަލޯއޭ ބުނީމަ އަހަރެންނަށް ޖަވާބުދޭކަށް ނުކެރުނު.........އަނެއްކާ އަންހެނަކު ގުޅައިގެން ދެމީހުން ދޭތެރޭ މައްސަލައެއް ޖެހިޖެއްޔާ...." ފާތުންނަށް ބަލާލަމުން ލައިބާ ހިނިތުންވެލީ އޭނާ ހަމަޖެހޭކަން ދައްކާލުމުގެ ގޮތުންނެވެ.\n" އަންހެނަކު ގުޅައިންނޭ...........ތީ ނަވީންގެ އަންހެނުންނޭނު ދެން ކޮބާ މައްސަލައަކީ......" އެނދުކައިރީގައި ހުރި ޕުލާސްޓިކްގޮނޑިދަމާލައި ލައިބާ އާ ކުރިމަތިވާނޭހެން ފާތުން އިށިއިނެވެ.\n" އެކަމަކު ޖޫލީ އަކަށް ނޭނގޭނުން ނަވީންގެ އިތުރު އަންބަކު ހުރިކަމެއް...........ނަވީން ބުނަން ބޭނުން ނޫން ވާހަކައެއް އަހަރެން ވަކިން ނުވާނެދޯ އަންގާކަށް.........." ލައިބާގެ ހިތުގައިވީ ސާފުސީދާ ލޯތްބެވެ. ނަވީންގެ އުފަލަށް އޭނާ ހުރީ ކޮންމެކަމެއް ކުރަންވެސް ތައްޔާރަށެވެ.\n" ހާދަ ލޯތްބެކޭ ދޯ ތިވަނީ............" ފާތުންނަށް ލައިބާ އާ ދިމާކޮށްނުލާ ނީނދެވުނެވެ.\n" އަސްލުވެސް ނަވީންދެކެ ވާލޯބި އެތަށް ތަނެއް ހީވަނީ އިތުރުވެއްޖެހެން........" ބަނޑުގައި ދެއަތުން ފިރުމާލިއިރު ތުންފަތްމަތީގައިވީ ހިނިތުންވުމެވެ.\n" ނަވީން ވަރަށް އުފާވާނެދޯ............." ފާތުންވެސް އިނީ ހެވިފައެވެ.\n" އާން.......މީ ނަވީންގެ ހުރިހާވެސް އުއްމީދަކީ.........މިދުވަހަށް ނަވީން ހާދަ ދިގު އިންތިޒާރެއް ކޮށްފިއޭ.........." ދަރިއަކު ބޭނުންވާވަރު ނަވީންވަނީ ލައިބާ ކައިރީ ވަރަށް އަސަރާއިއެކު އެތަށްފަހަރަކު ބަޔާންކޮއްފައެވެ.\n" ހަތް އަހަރުވީއިރު އެމީހުންނަށް ކުއްޖަކު ނުލިބުނު..............ނަވީން ވަރަށް ވަރަށް އުފާވާނެ......ދަރިއަކު ލިބޭކަން އެނގުނީމަ ........." ލައިބާ ހެވިފައި އިނދެ ވާހަކަދައްކަމުން ދިޔައިރު ހީވަނީ އޭނާގެ ލޯ ކުރިމަތީ އުފާވެރިދުވަސްތައް ކުރަހާލާފައިވާ ހެންނެވެ. މިހާރުވެސް އޭނާއަށް އެއުފާވެރި މަންޒަރު ފެންނަ ކަހަލައެވެ.\nހެނދުނު އޮފީހަދާން މާހިލް ފެރީ ޓާރމިނަލަށް ބަލައި އައީ ޢާޝާއެވެ. ޢާޝާގެ ބިޒީ ސެޑިއުލްއިން މާހިލަށް ވަގުތުކޮޅެއް ހުސްކޮށްލީ ދެމީހުން ދިމާވެގެން ދައްކަންވެފައި ހުރި ވާހަކަތަކެއް ހުރުމުންނެވެ. މިހާރަކަށް އައިސް ޢާޝާވެސް ހުންނަނީ ނިކަން އުފަލުންނެވެ. މާހިލްގެ ފަރާތުން ސަޖާ ގެއަށް ދިޔަކަން އެނގިގެންނެވެ. އާޝާއަށް ހަމައެކަނި ނޭނގެނީ ސަޖާ އިނީ އަދިވެސް މާހިލްގެ އަންބެއްގެ މަގާމްގައި ކަމެވެ. އާޝާ ހީކުރީ ސަޖާ އޭނާގެ މައިންބަފައިންގެ ގެއަށް ދިޔައީ މާޙިލް އޭނާ މިނިވަންކުރީމައި ކަމަށެވެ. މާހިލްގެ ފަރާތުން އާޝާއަށް އިތުރަކަށް އެއްވެސް ކަމެއް އޮޅުމެއް ނުފިލިއެވެ. އާޝާވެސް މާވަރަކަށް އެކަމާ ސުވާލުކުރާކަށް ނުހަދައެވެ. އާޝާގެ މީހަކަށް މާހިލް ހެދުމަކީ އޭނާގެ އަބަދުގެވެސް ހުވަފެނެވެ. މިފަހަރު އެކަން ކާމިޔާބު ކުރަން އޭނާ ހުރީ ނިންމައިގެންނެވެ.\n" އޭނައަށް ގުޅަންތަ ؟ " އާޝާ އެހީ ސަޖާގެ ވާހަކައެވެ. ކާރުގެ މިސްރާބުވަނީ މާހިލްގެ އޮފީހާ ދިމާލަށެވެ. މާހިލް މާ ހިމޭނުން އިނުމުން އާޝާއަށް އެގޮތް ކަމަކު ނުދިޔައެވެ.\n" މި ބުނީ ސަޖާއަށް ނުގުޅަންހޭ........" ޖަވާބެއް ނުލިބުމުން އަނެއްކާވެސް އާޝާ އަހާލިއެވެ.\n" ހޫމް...." މާހިލްގެ ކިބައިން ފެނުނީ ގަޔާނުވާ ކަމެވެ. ހަމަ އެކަނި ހޫމް އަޅުވާލައިފައި ހުއްޓާލީ އެހެންވެއެވެ.\n" ދެން އޭނަވެސް ނުގުޅާ............" މަގުމައްޗަށް ނަޒަރު ހިންގާލައިގެން އިން މާހިލަށް އާޝާ އާ ދިމާއަށް ބަލާލެވުނެވެ. ސަޖާ ދުވާލަކު އެތަށް ފަހަރަކު އޭނާއަށް ގުޅައެވެ. ފޯނު ނުނަގަނީ ގަސްދުގައެވެ. ވާހަކަ ދައްކަން ބޭނުން ނުވާތީއެވެ. ހަމައެކަނި މާހިލް ޖަވާބު ދެނީ ސަޖާ ފޮނުވާ ބައެއް މެސެޖްތަކަށެވެ.\n" އޭނަވެސް ހަމަ ނުގުޅާތަ؟ " މާހިލަށް ބަލާލަމުން އަނެއްކާވެސް އެސުވާލު ތަކުރާރު ކޮށްލިއެވެ\t.\n" ހޫމް......." ބޯޖަހާލަމުން މާހިލް ބުނެލިއެވެ. މާހިލާއި ސަޖާ އާއި ދެމެދު ގުޅުމެއްނެތްކަން އެނގި އާޝާގެ ތުންފަތްމަތީ ދުވެލީ މާނަފުން ހިނިތުންވުމެކެވެ.\n" ރަނގަޅުތާދެން އޭނަގެ އުނދަގުލެއް ނުވާކަން............އެހެންވީމަ އޭނަވެސް މާހިލް ދެކެ ލޯބި ނުވަނީ ލޯބިވާނަމަ ދެރަވެގެން ގުޅައިން އުނދަގު ކުރީސް........" އާޝާ ފާޅުކުރީ އޭނާއަށް ފެންނަ ގޮތެވެ. އެހެން ނަމަވެސް ސަޖާ އޭނާ ދެކެ ލޯބިވާވަރު އެންމެ ރަނގަޅަށް އެނގޭނީ މާހިލް ފިޔަވައިދެން ވަކި ކާކަށް ހެއްޔެވެ؟ ލޯބިނުވާނަމަ އުމުރަށް އޭނާ އަންބެއްގެ ގޮތުގައި ބައިންދަން ނުބުނީސްކަން ޔަގީނެވެ.\n" މާދަން ބައްޕަ މާލެ އަންނާނެ.........އަހަރެމެން މެރީ ކުރާ ވާހަކަ ދައްކާނަން ބައްޕަ ކައިރީ........." އާޝާ ކިތަންމެ ހިނިއައިސް ވާޙަކަދެއްކި ނަމަވެސް މާހިލްގެ މޫނުމަތިން އުފާވެރިކަމެއް ނުފެނެއެވެ.\n" ބައްޕަ ގަބޫލުވާނެތަ ؟ " ކުރިން ނުގަބޫލުވެފައިވާ ގުޅުމަކަށް މިހާރުވެސް ރުހޭނެކަމާއި މެދު މާޙިލަށް ޝައްކެވެ.\n" ކޮންމެ ގޮތަކުންވެސް މިފަހަރު ބައްޕަ ރުއްސާނަން ......." އާޝާ އަޑުގައިވީ ޔަގީންކަމެވެ.\n" ނަވީން ކައިރީ ބުނެގެން ޗުއްޓީ ހަމަޖައްސާތި ......." އޮފީސްކުރިމައްޗަށް ކާރު މަޑުކޮށްލަމުން އާޝާ އެދުނެވެ. ހަމައެކަނި މިފަހުވެސް މާހިލް އިހްތިޔާރުކުރީ ހިމޭންކަމެވެ. ހަމައެކަނި ބޯޖަހާލާފައި ކާރުން ފައިބައިގެން ދިޔައީ ފަސްއެނބުރި ބަލައިވެސް ނުލައެވެ. ނުވިތާކަށް ވަދާއުގެ ސަލާންވެސް ކޮށްނުލައެވެ.\nމާޙިލާއި ނަވީނަށް ލިފަޓަށް އެރުނީ އެކުއެކީގައެވެ. ފޯނާކުޅެން ހުރެފައި ނަވީން އަވަސް އަވަހަށް ފޯނު ޖީބުގެ ތެރެއަށް ކޮއްޕާލިއެވެ.\n" ގޮންގުރޭޖުލޭޝަންސް............." ސަލާމަށް އަތްދިމާކޮށްލަމުން ނަވީން ބުނެލިއެވެ. މާހިލް ހައިރާންކަން މަތީ ހުރެފައި އެއްފަހަރު ނަވީންގެ އަތަށް އަނެއް ފަހަރު އޭނާގެ މޫނަށް ބަލާލިއެވެ. ނަވީންގެ ހިނިތުންވެފައިވާ މޫނު ފެނިފައި ސަލާމަށް އޭނާގެ އަތްގެންދެވުނީ ބޭއިހްތިޔާރުގައެވެ. އޭރު މާހިލްގެ ހިތުގައިވީ އެތަށް ސަތޭކަ ސުވާލެވެ.\n" ވަރަށް މަރުހަބާ އިނގޭ......" މާހިލްގެ އަތަށް ބާރުކޮށްލަމުން ނަވީން ބުނެލިއެވެ.\n" ޗުއްޓީ ހޯދަން އުޅުނީ ތިހާ ބޮޑުކަމަކާ ކަމެއް ނޭގޭ ވިއްޔާ..........." ފުޅާ ހިނިތުންވުމަކާއި އެކު ނަވީން ވާހަކަދެއްކިއެވެ. ބަދަލުގައި މާހިލްގެ މޫނުމަތިންވެސް މިފަހަރު ފެނުނީ ހިނިތުންވުމެވެ.\nމާހިލް ޗުއްޓީ ހޯދަން އުޅުނީ އާޝާ އާ ކައިވެނިކޮށްގެން ހަނީމޫނަށް ދިއުމަށެވެ. މާހިލަށް އެވާހަކަދައްކަން ނުކެރުނީ ނަވީން ހީކުރާނެ އެއްޗެއް ނޭގޭތީއެވެ. އާޝާއަކީ ނަވީންގެވެސް ގާތް ރަހުމަތްތެރިއަކަށްވާތީ މާހިލްއަށް ހީވީ މާހިލާއި އާޝާގެ ގުޅުމުގެ ކަންތައް އާޝާގެ ފުށުން އެނގުނީ ކަމަށެވެ. ހަޤީގަތަކީ ނަވީނަށް އެމީހުންގެ ގުޅުމުގެ ކުޑަވެސް ހިލަމެއް ނުވެއެވެ. އޭނާ ފާޅުކުރި އުފާވެރި ޝުއޫރަކީ ސަޖާ ބަނޑުބޮޑުކަން އެނގިގެން ކީ ތަހުނިޔާއެވެ. މާހިލް ބައްޕަޔަކަށް ވާތީ އެކަމަށް ކީ މަރުހަބާ އެކެވެ. އެހެނަސް އަންހެނުން ބަނޑުބޮޑުކަމެއް މާޙިލް ނުދެނަ ހުއްޓެވެ.\n"މާހިލް ބޭނުން ދުވަހަކު ޗުއްޓީ ލިބޭނެ.........." ނަވީން ހިތުން މާޙިލްގެ މޫނުމަތިން އެފެންނަނީ އަންހެނުން ބަނޑުބޮޑުވެ ފެންނަ އުފާވެރިކަމެވެ. ހުޅެވިގެންދިޔަ ލިފްޓްގެ ދޮރާއި އެކު ދެމީހުންވެސް އަވަސްވީ އެމީހަކަށް ހާއްސަކުރެވިފައިވާ ކޮޓަރިއާ ދިމާލަށް ދިއުމަށެވެ. ނަވީންވެސް އިތުރަށް އެވާހަކަ ދައްކާކަށް ނުހަދައެވެ. އޭނާ އޮފީހަށް އައީވެސް ބައްދަލުކުރަން މީހަކު އައިސް އިން ވާހަކަ އޮފީހުން ގުޅާފައި ބުނުމުންނެވެ.\nޖަލީލް ނިކުންނާނެ އިރެއްގެ އިންތިޒާރުގައި ސަރުމީލާ އިނީ ސައިތައްޔާރުކޮށްގެންނެވެ. މޫނުމަތިން ފެންނަނީ މޮޅިވެރިކަމެވެ. ސަޖާގެ ކަންތަކާ އޭނާއަށް ވިސްނެނީ މާވަރަކަށެވެ. ސަޖާ ކިތަންމެ ސިއްރު ކުރިޔަސް ސަޖާ ދެރަވެގެން ރޮނީ ހަމައެކަނި ހޮޑުލެވޭތީ ނޫންކަން ސަރުމީލާއަށް ޔަގީން ކުރެވެއެވެ. ސަޖާ އެގެއަށް އައިންސުރެން އޭނާ މާހިލެއް ނުދެކެއެވެ. މާޙިލްގެ ކޯލެއްގައި ސަޖާ އިންދާވެސް އޭނާ ނުދެކެއެވެ. އަލަތުދަރިފުޅަށް ބަލިވެ އިނދެގެން އެހެން އަންހެނުންގެ މޫނުމަތިން ފެންނަ އުފާވެރިކަމާއި ހިތްހަމަޖެހުމެއް ސަޖާގެ މޫނުމަތިން ސަރުމީލާއަކަށް ނުފެނެއެވެ.\n" ސަރުމީލާ......" ޖަލީލްގެ އަޑަށް އޭނާ ދިޔައީ ސިއްސައިގެންނެވެ. ގެއްލިފައި އިންލެއް ބޮޑުކަމުން ޖަލީލް އެތަނަށް އައިކަމެއްވެސް އޭނާ ނުދެނަ ހުއްޓެވެ.\n" އަހަންނަށް މިހާރު ސަރުމީލާ ފެންނަނީ އަބަދުވެސް ކޮންމެވެސް ކަމަކާ ހަނދު އޮއްސިފައި އިންނަތަން......." ސަރުމީލާއަށް ވީގޮތް ފެނިފައި ޖަލީލަށް ދިމާކޮށްނުލާ ނުހުރެވުނެވެ.\n" ކޮބާތަ މައްސަލައަކީ..........." ސަރުމީލާ އެއްޗެއް ނުބުނުމުން ޖަލީލް އިތުރަށް އެނގެން ބޭނުންވިއެވެ.\n" ކުރިން ބުނާނެ ކުދިން ކައިރީގަ ނުހުންނާތި އެކަނިވާވަރުންނޭ............ދެން މިހާރު ކިއެއްވެ؟ ގައިމު ސަޖާ މިހާރު އެހުންނަނީ މިގޭގަ........ސަރުމީލާ ކައިރީގަ......." ގޮނޑީގައި އިށިއިންނަމަވެސް ޖަލީލް ކާންފަށަކަށް ނޫޅެއެވެ.\n" ސަޖާގެ ކަންތަކާ އަހަރެން ހާދަ ފިކުރު ބޮޑުވެޔޭ........" ސައިތަށިތެރޭގައި ސަމުސާ ހިންގާލަމުން ސަރުމީލާ ވާހަކަދެއްކީ ނިކަން މަޑުންނެވެ.\n" އެމަންޖެ ކިހިނެތްވީ .....؟ ހޮޑުލާތީ......؟ ބަލަ ސަރުމީލާވެސް މާބަނޑުއިރު ހޮޑުލީމެއްނު......ގައިމު ބޯ ހިތްލާލެވެނީވެސް ފަސްމަހަށް އަޅާފަހުން............އެމަންޖެއަށްވެސް އެހެން ވާނީ ދެތިން މަހެއް ވެލީމަ ރަނގަޅުވެދާނެ..........އެދެން ވިސްނަންވީ ވަރުގެ ކަންކަމެއް ނޫނޭ........." ޖަލީލް ބެލީ އޭނާގެ އަންހެނުންނަށް ވިސްނައިދެވޭތޯއެވެ.\n" ހޮޑުލާތީކީ ނޫން .............އަހަންނަކަށް ހިޔެއްނުވޭ މާހިލާއި ސަޖާގެ ގުޅުން މާރަނގަޅު ހެނެއް.........." ތައްޔާރުކުރި ސައިތަށި ޖަލީލް ކައިރީ ބަހައްޓަމުން ސަރުމީލާ ބުންޏެވެ. ޖަލީލަށް ސަރުމީލާގެ މޫނަށް ބަލާލެވުނީ އެއަޑުގައިވި ސީރިޔަސްކަމުންނެވެ.\n" ކީއްވެ ސަރުމީލާއަށް އެހެން ހީވަނީ ؟" ޓޯސްޓުކޮށްފައިވާ ފާންފޮތި އަނގަޔަށްލާން އުޅެފައި ޖަލީލް ތިރިކޮށްލިއެވެ. ސަރުމީލާގެ މޫނުމަތިން ފެންނަ ސީރިޔަސްކަން ޖަލީލްގެ ހިތަށް އުނދަގޫކޮށްލިއެވެ.\nކޮޓަރީގައި އޮވެ އޮވެ ފޫހިވެގެން ސަޖާ ނިކުތީ ބޭރަށެވެ. މަންމަޔާއި ބައްޕަ ސައިމޭޒު ދޮށުގައި ތިބިތަން ފެނިފައި ސަޖާވެސް ބޭނުންވީ އެދެމީހުން ފެންނަ ހިސާބަށްދާށެވެ.\n" ޖަލީލް ދުވަހަކުވެސް ސަޖާ މިގެއަށް އައި ފަހުން މިގޭތެރެއިން މާޙިލް ދެކުނިންތަ؟ " ސަރުމީލާގެ ސުވާލު އަމާޒުކުރީ ޖަލީލުއާއެވެ. ސަޖާ ކުރިއަށް އެޅި ފިޔަވަޅާއިއެކު ހީވީ ދެފައި ބިމުގައި ތަތްލެވިހެންނެވެ.\n" ކިހިނެތް އަހަންނަށް ފެންނާނީ.........އަހަރެންގިނަ ވަގުތު މިއުޅެނީ ބޭރުގައި "\n" މާޙިލް ނާދޭތަ ؟ " ޔަގީން ނުކުރެވިގެން ޖަލީލަށް އަހާލެވުނެވެ. ސަޖާއަށް ދެލޯމަރާ ބާރުކޮށްލެވުނެވެ. އެހާ ސިއްރުކޮށްގެން އުޅެނިކޮން މަންމަމެނަށް ފަޅާއަރައިދާނެތީ ޖެހިލުންވިއެވެ. މިހާރުވެސް ދެމީހުންގެ ގުޅުމުގައި މައްސަލަތަކެއް އުޅޭކަމަށް އެމީހުންނަށް ޝައްކުވެއްޖެއެވެ. އެހެންވާކަށް ސަޖާ ނޭދެއެވެ.\n" ހޫމް ނާދޭ........" ސަރުމީލާ ބޭރުކޮށްލީ ފުންނޭވާއެކެވެ.\n" ސަޖާ ރޮނިކޮން ކިތަންމެ ދުވަހަކު އަހަންނަށް ފެނިއްޖެ.......އަހާއިރަށް ބުނަނީ ހޮޑުލެވޭތި ދެރަވަނީއޭ ކާކޮންމެ އެއްޗެއް ހޮޑަށް ލެވޭތީ ބޭބީއަށް ގެއްލުން ވެދާނޭ ހީވަނީއޭ........" ސަޖާ ރޯވާހަކަ ބުނުމުން ޖަލީލަށްވެސް އުނދަގޫ ކިތަގޮތެއް އިހްސާސްވިއެވެ. އެންމެ ބޮޑުވެފައި ހުއްޓަސް ދަރިއެއްގެ ލޮލުން ކަރުނަ ތިއްކެއް ވެއްޓުމަކީވެސް މައިންބަފައިން އެދޭނެ ކަމެއް ނޫނެވެ.\nސަރުމީލާގެ ވާހަކަ އަޑުއިވިފައި ސަޖާ ބޭނުންވީ އެނބުރި ކޮޓަރިއަށް ދާށެވެ. އެމީހުންގެ ކުރިމައްޗަށް ނިކުމެ ހަގީގަތާއި ކުރިމަތިލާނެހާ ހިތްވަރެއް އޭނާގެ ނެތެވެ. ކޮޓަރިއަށް ވަދެ އެނދުގައި އޮށުވެލިއިރު ދެލޮލުގައި ގިނަވެފައިވާ ކަރުނަތައް ކޯތާފަތްމައްޗަށް އޮހިގަނެއްޖެއެވެ. ބައެއް ފަހަރު ސަޖާ ހިތަށް އަރައެވެ. ބަލިވެއިންކަން މާޙިލަށް އަންގަންވީއެވެ. އޭރުން މާޙިލްގެ ނިންމުން ބަދަލުވެގެން އެނބުރި އޭނާގެ ކައިރިއަށް އައިސްދާނެއެވެ. އެހެނަސް އެހިޔާލު ސަޖާ ދޫކޮށްލީ މާހިލް އެނބުރިއަޔަސް އޭނާގެ ހިތުގައި ސަޖާއަށް ލޯބިނުވާކަން އެނގިގެންނެވެ. ސަޖާ ގަބޫލުކުރާ ގޮތުގައި ޒައްރެއްގެ މިންވަރަށްވެސް އެހިތުގައި ލޯބިވާނަމަ ހަމަ އެންމެފަހަރަކުވެސް އޭނާ ފެންނަ ހިސާބަށް އައިހެވެ.\nލައިބާ ހޮސްޕިޓަލުން ދޫކޮށްލީ މެންދުރުވާން އުޅެނިކޮންނެވެ. ޑޮކްޓަރ އިރުޝާދު ދެއްވީ ގިނައިން އަރާމްކޮށް ރަނގަޅު ކާނާ ބޭނުން ކުރުމަށެވެ. އެނބުރި މަސްދުވަސް ފަހުން ޑޮކްޓަރަށް ދެއްކުމަށެވެ. ލައިބާ ގެއަށް ފޮނުވާލި ހަބަރު ލިބިގެން ފާތުން އައީ އޭނާ ކުރަންހުރި މަސައްކަތް ދޫކޮށްލާފައެވެ.\nއެނދުގައި އޮށުވެލައިގެން އޮތްއިރު އެއްދިމާލަކަށް ނަޒަރު ހުއްޓާލައިގެން އޮތް ގޮތުން ލައިބާ ހީވަނީ ކޮންމެވެސް ކަމަކާ ވިސްނަން އޮތްހެނެވެ.\n" ހާދަ ބޮޑު ފިކުރެއްގަ؟ " ފާތުން އައިސް އެނދުކައިރިއަށް ހުއްޓިލިއެވެ. ލައިބާ ބަލައިލުމުން ފާތުން އިށިއިނީ އެނދުގެ މިޔަދޮށުގައެވެ.\n" އަހަންނަކަށް ދެން ނޭގެ ނަވީނަށް އަންގަން ކިހިނެތް ކަމެއް ހަދަންވީއެއް .........ހާދަ ވަރަކަށް ގުޅިއްޖޭ......." ލައިބާގެ މޫނާއި ދެލޮލުގައިވީ ކަންބޮޑުވުމެވެ. އަޑުގައި އިންތިހާ މާޔޫސީކަން އެކުލެވިފައިވިއެވެ.\n" އެއުޅޭ ރަނިންމޭޓަށް ގުޅާބަލަ............." ފާތުން އެހެން ބުނުމުން ލައިބާ އޮތީ ނޭނގިފައެވެ. ރަނިންމޭޓަކީ ކާކުކަން ނޭގިގެން އޭނާ ވިސްނާލިއެވެ.\n" އެހެން ބުނީމަ ނޭނގުންދޯ........އައްފާނު.......އައްފާނަށް އެނގޭންނު އޭނަވީތަން........" ފާތުން ދޭ ހިޔާލަކީ އަބަދުވެސް ލައިބާގެ ތުންފަތްމައްޗަށް އުފާވެރިކަން ގެނުވާފަދަ ހިޔާލަކަށް ނޫނީ ނުވެއެވެ. ފޯނުނަގާ އައްފާންގެ ނަންބަރަށް ޑައެލްކޮށްލީ ކުރަމުންދިޔަ ދިގު އިންތިޒާރަށް ނިމުމެއް އަތުވެދާނެ ކަމަށް ބަލާފައެވެ.\nއައްފާން އުޅުނީ ފިހާރާގައެވެ. ކައުންޓަރުމަތީގައި ފޯނުބާއްވާފައި ގުދަނުގައި ހުރި ފޮށިތަކެއް ނިޒާރަށް ނެރެދޭށެވެ. އެކުގައި ފިހާރައިގައި މަސައްކަތްކުރާ ބިދޭސީމީހާވެސް އުޅެއެވެ.\nކައުންޓަރމަތީގައި އޮތް ފޯނު ރިންގުވާން ފެށުމުން ކައުންޓަރ ކޮށިގަނޑުގައި އިން ނިޒާރު އައްފާން ފެނޭތޯ ހޯދާލިއެވެ. އޭރު އައްފާންވީ ގުދަނަށް ގޮހެވެ. ފުރަތަމަ ރިންގުކެނޑި އަނެއްކާވެސް ފޯނު ރިންގުވާން ފެށުމުން ނިޒާރު ފޯނުނެގިއެވެ.\n" ހަލޯ...." އެކޮޅުން ނިޒާރަށް އިވުނީ އަންހެންކުއްޖެއްގެ އަޑެވެ. ލައިބާގެ އަޑެވެ. އައްފާން ހުސްކޮން ހުންނަނީ އޭނާއަށް ކުދިންނުޥާތީ ނޫންކަން ނިޒާރަށް އެވަގުތުވެސް އެނގުނެވެ.\n" ހަލޯ....." ލައިބާއަށް އެއީ އެހެންމީހަކަށް ވެދާނެ ކަމަކަށް ވިސްނައިނުލެވުނެވެ. އައްފާންގެ ފޯނު އެހެންމީހަކު ނަގައިދާނެކަމަށް އޭނާއަށް ހިތަށްވެސް ނުގެނެވުނެވެ. އެއަށްވުރެން ބޮޑަށް ލައިބާ ހުރީ ނަވީންގެ ހަބަރެއް ވެލަން ބޭނުންވެފައެވެ.\n" ބޮޑުކަމަކު އޭ މިގުޅީ...........ކޮބާތަ ނަވީން....." އެއަންހެންކުއްޖާ ނަވީންގެ ވާޙަކަ އެހުމުން ނިޒާރަށް ލިބުނީ ހައިރާންކަމެވެ. ކުރިން އޭނާ ހީކުރީ އައްފާންގެ ކަމެއްކަމަށެވެ.\n" ނަވީން އޮފީހުގަވާނީ.......... ކިހިނެތްވީ ....." ފިހާރަތެރޭގައި މީހުން ވާހަކަދައްކާ އަޑާއިހެދި ލައިބާއަށްވެސް އެކޮޅުން ދައްކާ ވާހަކަ އިވެނީ ކިރިޔަ ކިރިޔާއެވެ.\n" ނަވީން ކައިރީ ވާހަކައެއް ބުނަން ވެގެން އަޅެބުނެބަލަ ގުޅާލަބަލާށޭ..........ރޭވެސް ވަރަށް ގުޅިން........" ނިޒާރު އެއަންހެން ކުއްޖާޔާ ބެހޭގޮތުން އޮޅުން ފިލުވަން ބޭނުންވިއެވެ. ނަވީނާއި މާގާތްކަމެއް އޮންނަ ކުއްޖެއްކަމަށް އޭނާޔަށް ޝައްކުވާތީއެވެ.\n" ކާކު؟......." ނިޒާރަށް ބުނެލެވުނީ ތަންކޮޅެއް ބާރަށެވެ.\n" ސާބަސް.........ހެހެހެ..........ލައިބާއޭނުންމީ............." ލައިބާ ހޭންފެށީ އައްފާނަށް އޭނާ ނޭގުނީތިއެވެ. ލައިބާއަށްވެސް އައްފާން ނޫންކަން ނޭނގުނީ ފޯނުން މީގެކުރިން ވާހަކަދައްކާފައި ނެތީމައެވެ.\n" ނަވީންގެ އަންހެނުންނޭނު މީ............." ފަޙުރުވެރިވެލާފައި ލައިބާ ބުނެލިއެވެ.\nއަނެއްކާވެސް އެހާ ދުވަސްފަހުން އަޕްކުރަަނީ. ގެނެސްދޭނީ އެހާ ކުރު ކޮށް. ފޫހި ދެން.\nދެން އެހެންވިޔާ މިވާހަކަ ނުކިއީމަ ވީނު!! ނޫނީ ލިބޭ މިންވަރަށް ޝުކުރު ކުރަން ދަސްކޮށްބަލަ!\nސަންޑޭގަ އާ ޕާޓެއް ކިޔާލަން ލިބޭނެތަ.؟.ވާހަކަ ވަރަށް ރީތި..\nމިހާރު ދެން ވާހަކައިގަ ވާގޮތް އޮޅިއްޖެ. ނަވީން އަށް ކުދިން ނުލިބެންޔާ ދެން ލައިބާ ބަނޑުބޮޑުވީ ކިހިނެތްބާ؟؟؟\nވ.އިންޓްރެސްޓިން. ޢަވަހަށް ދެންއޮތްބައި އަޕްކޮއްދޭތި..\nނިހާ ކުދިން ނުލިބެނީ ޖޫލީއަށް އެކަމަކު ޖޫލީ ކައިރީ ނަވީން ބުނީ ނަވީނަށޭ ނުލިބެނީ…..ނަވީނަކަށް ނޫނޭ ނުލިބެނީއެއް އެހެންވީމަ ލައިބާ ބޮނޑުބޮޑު ވެދާންނު ދޯ….\nކިޔާބަލަ ރަނގަޅަށް. ޖޫލީ ދެރަނުކުތުވަން ވެގެން ނަވީން ޖޫލީއަށް އޮޅުވާލަނި. އަސްލު ކުދިން ނުލިބެނީ ޖޫލީއަށޤ ވީމާ. އައްފާން ގެ ހިޔާލާއެކު ނަވީން އަތޮޅު ތެރޭ ރަށަކަށް ގޮސް ލައިބާ އާ ކަވެނީގެ ގޮތުން ގުޅެނީ. ދެން ނައު ނަވީން ގެ ބައްޕަ އަށް ވެސް އެ އެގުނީ ދޯ ނަވީން ގެ އިތުރު ވައިފް އެއް ހުނަކަން. 🙂 🙂\nވަަާހަކަ ވަރަށް ރީތި . ވަރަށް ކިޔާހިތުން މިކިޔަނީ .\nނުލިޔެވެންޏާ ނުލިޔަންވީނު ވާހަކަ.. ހީވަނީ ރީޑާސް އައް ޖެއްސުން ކުރާހެން.. ??\nދިސްއިޒް ޓޫމްޗް! ތިބޭފުޅާ އަށް ތިކަން ނުވަންޏާ ހުއްޓާލަންފެނޭ! ??\nކޮބާތަ އިއްޔެގެ ވާހަކަ\nމިއަދު މީހޯމަ ދުވަސް??????އަވަހަށް އަޕް ކޮށްދީބަލަ ޕްލީޒް………..\nކޮން އިރަކު އާ ބައެއް އަޕް ކުރަނީ\nނުވާވަރުން މިކަން ކުރަން ނޫޅޭނީ ދޯ… ނުވަންޔާ ވާހަކަ ނުލިޔާނީ\n2 ހަފްތާ އިން އެންމެ ބައެއް\nބުނާބަހުގެ އިތުބާރު ހިފެހެއްޓތޯވް ބަލާބަލަ ލިޔުންތެރިޔާ…. މޮޅު ލިޔުންތެރިޔަކަށް ވާ ފަދައިން ކިޔުންތެރިންގެ އިހްސާސްތައްވެސް ދެނެގަނެބަލަ….\n32 ވަނަ ޕަަަާޓް ހުށަައަޅާދެނީ ކޮން ދުވަހަކުން\nދެހަފްތާއިން އެއް ހަފްތާ އޭ އޭރުވެސް ބުނިނަމަ ކޮއްކޯ ??♀\nވާހަކަ ނުގެނެސްދެނީ ކީއްވެ؟ ކިޔުންތެރިންގެ ކޮމެންޓް ތަކަށް ރިޕްލައި ކުރާނަމަ\nކޮބާ ތަވާަހަކަ ހާދަލަސްވެއްޖޭ ކޮން ދުވަހަކުން ކިޔާލަން ލިބޭނީ ؟\nމަ ހަމަ އަޖައިބު އަންތަރީސް ??♀\nވަކިވާން ނޭދުނަސް ގަދަކަމުން ވަކި ކުރުވަނީނުން\nކަލަންޑަރުން އަންގަނީ މިއަދަކީ އާދީއްތަ ދުވަސް ކަމަށް… އަދި މީގެ7ދުވަސް ކުރިއެއީ ވެސް އާދީއްތަ ދުވަހެއް ކަމަށް… މިވާ ގޮތެއް ނޭނގުނު….. އެކޮޔަށް މިކަން ނުވާނެންޏާ އަންގާލަދީބަލަ…. އޭރަށް އިންތިޒާރު ކުރުން ހުއްޓާލަފާނަން…\nދެހަފްތާއިން ދެފޮޅުވަތް. ޝޭމް!


ގޮންޖެހުންތަކުން އަރައިގަންނަން ކުރާ މަސައްކަތުގައި ފާފަވެރިވެދާނެ ކަމަށް ބިރުވެތިވާންވާނެއެވެ!\nކަންކަން ކުރިމަތިވުމުން ސަލާމަތްވުމަށް މަސައްކަތްކުރަމުއެވެ. އަހަރެމެންނަށް އެނގޭ މިންވަރު ކުޑަވުމުން ބައެއް ފަހަރު ކުށްތައް ވެސް ކުރެވެއެވެ. އެކަމުގެ ސަބަބުން ފާފަވެރިވެސް އެބަ ވެވެއެވެ. ވީމާ އެއްވެސް ބާވަތެއްގެ ގޮންޖެހުމަކާއި ނުވަތަ އެނޫންވެސް އެފަދަ ކަމަކާއި ކުރިމަތިލާން ޖެހިއްޖެ ނަމަ އެކަމަކުން ސަލާމަތް ވުމަށް މަސައްކަތްކުރާއިރު އެންމެ ފުރިހަމަ ގޮތުގައި އެމަސައްކަތްކުރުމުގެ ތައުފީޤް ދެއްވެވުން އެދި ދުޢާކުރަން ވާނެއެވެ.\nގޮންޖެހުންތައް ކުރިމަތިވުމުން އެކަމުގެ ހަޤީޤަތް ދެނެގަތުމަކީ އެހައި ފަސޭހައިން ކުރެވޭނެ ކަމެއް ނޫނެވެ. ޣައިބުގައިވާ ކަންކަން ނުއެނގޭނެތީއެވެ. އެހެންކަމުން އެކަމަކާއި އެއްވެސް ގުޅުމެއް ނެތް މީހުންގެ މައްޗަށް އެބަ ދޮގު ތުހުމަތުތައްވެސް ކުރެވެއެވެ. މިފަދަ ކަންކަމަކީ ފާފަވެރިވާނެ ކަންކަމެވެ. ވީމާ ކުރިމަތިވާ ގޮންޖެހުންތަކުން ސަލާމަތްވުމަށް މަސައްކަތްކުރާއިރު މިފަދަ މޭރުމަކުން ދުޢާކުރުން ރަނގަޅުވާނެއެވެ!\nތިމާއަށް ގޮންޖެހުމެއް ކުރިމަތިވީ މިވެނި މީހެއްގެ ސަބަބުން އެބަ ބުނެއެވެ. ނަމަވެސް އެއީ ރަނގަޅު ބުނުމެއް ނޫނެވެ. އެއްވެސް މީހަކަށް އަނެކާއަށް އެއްވެސް ދެރައެއް ނުދެވޭނެއެވެ. ގެއްލުމެއްވެސް ނުދެވޭނެއެވެ. ހުރިހާ ކަންކަން ވެސް ކުރިމަތިވާނީﷲ ތަޢާލާ ކުރެއްވެވުމުންނެވެ. ވީމާ ގޮންޖެހުންތަކުން ސަލާމަތްވުމަށް، މުޞީބާތްތަކުން ސަލާމަވުމަށް ކުރަން އޮތް އެންމެ މުހިންމު ކަމަކީ ދުޢާ ކުރުމެވެ. ޚާއްޞަކޮށް އެކަމަށްޓަކައި ކުރާ މަސައްކަތުގައި ބަރަކާތް ލެއްވެވުން އެދި ދުޢާކުރަންވާނެއެވެ!\n"ޔާ ﷲ! މިއަޅާގެ ކުރިމަތީގަ ހުރި ގޮންޖެހުންތަކާއި އެކަންކަމުން ސަލާމަރްވުމަށް މިއަޅާ ކުރާ މަސައްކަތްތައް އިނބަ ﷲ ދެކެދެނެވޮޑިގެންވަމުއެވެ. މިއަޅާ ކުރާ މަސައްކަތުގައި މިއަޅާއަށް އެނގޭ މިންވަރު ކުޑަކަމުން މިއަޅާއަށް ކުށެއް ކުރެވުނު ނަމަވެސް މިޢަޅާއަށް ޢަފޫކުރައްވަވާނދޭވެ!\n"ޔާ ﷲ! މިއަޅާއަށް ކުރިމަތިވެފައިވާ އެންމެހައި ގޮންޖެހުންތަކާއި މުޞީބާތްތަކާއި ގޮންޖެހުންތަކުން މިއަޅާއަށް ސަލާމަތް ވެވޭނީ އިނބަ ﷲ ގެ ރުހިވޮޑިގަތުމާއި ވާގިވެރިކަމާއި މަދަދު ލިބިގެންކަން ހިތުގެ އަޑިން މިއަޅާ ޤަބޫލުކުރަމެވެ. މިއަޅާއަށް އިނބަ ﷲގެ ރުހިވޮޑިގަތުމާއި އެހީތެރިކަން މިންވަރު ކުރައްވަވާނދޭވެ!. އާމީން."\n- އިސްލާމީ ތިލަފަތުގެދަރުސަކުން


Haaland ge goal thakaa eku Dortmund in PSG balikohfi | Mihaaru\n19 ފެބުރުއަރީ 2020 - 10:252comments\nޕީއެސްޖީގެ ދަނޑުގައި ދެ ވަނަ ލެގަށް ނުކުންނައިރު އެޑްވާންޓޭޖް އޮންނާނީ ޑޯޓްމަންޑަށެވެ. އެކަމަކު ރަށުން ބޭރުގައި ޖެހި ގޯލުގެ ފައިދާ ޕީއެސްޖީ އަށް ނެގިދާނެ އެވެ.\nޖެނުއަރީ މަހު ޑޯޓްމަންޑާ 22 މިލިއަން ޑޮލަރަށް ގުޅުނު ހާލާންޑް، 19، ވަނީ ކުރީގެ ކްލަބް އޮސްޓްރިއާގެ އާރްބީ ސަލްޒްބާގަށް 22 މެޗުން 28 ގޯލް ޖަހައިދީފަ އެވެ. އެއާ އެކު އޭނާ ހޯދަން ޔޫރަޕުގެ ބޮޑެތި ކްލަބްތަކުން މަސައްކަތްކުރި އެވެ. ޑޯޓްމަންޑާ ގުޅި މިހާތަނަށް ގިނައިން އެރީ ބަދަލު ކުޅުންތެރިޔެއްގެ ގޮތުގަ އެވެ. ރޭ ފުލްކޮށް އަރައި އޭނާ 69 ވަނަ މިނެޓުގައި ލީޑު ނަގައިދިނެވެ. އޭގެ ހަ މިނެޓު ފަހުން ކީލިއަން އެމްބާޕޭ ދިން ބޯޅައަކުން ނޭމާ ޕީއެސްޖީ އަށް އެއްވަރުކޮށްދިނެވެ. އަދި ދެ މިނެޓު ފަހުން ހާލަންޑް ޑޯޓްމަންޑް މޮޅުވި ލަނޑު ޖެހި އެވެ.\nހާލަންޑް ޗެމްޕިއަންސް ލީގުގައި ދެ ޓީމަށް ޖަހައިދިން ގޯލްތަކާ އެކު ހަތް މެޗުން 10 ގޯލް ހަމަކޮށް އޭނާ ވަނީ އެ އަދަދަށް އެންމެ އަވަހަށް ލަނޑު ހަމަކުރި ކުޅުންތެރިޔާ އަށް ވެފަ އެވެ.\nރޭގެ މެޗަށް ފަހު ޕީއެސްޖީގެ ކޯޗު ތޯމަސް ޓުޝެލް ބުނީ އެކަށީގެންވާ ވަރަށް ބޯޅަ ނުހިފެހެއްޓުނު ކަމަށާއި އާދައިގެ ގޯސްތައް ވެސް މާ ގިނަވީ ކަމަށެވެ. އޭނާ ބުނީ މި ނަތީޖާއާ އެކު އުނދަގޫތަކެއް ވާނެ ކަމަށާއި އެކަމަކު އަމިއްލަ ދަނޑުގައި ކުޅޭ ދެ ވަނަ ލެގުގެ ކުރިން ޓީމު ހަމަޔަކަށް އެޅިލަން އިތުރު މެޗުތަކެއް ލިބޭނެ ކަމަށެވެ.\nއިތުރު ލިޔުންތައް ޗެމްޕިއަންސް ލީގު ބޮރޫޝިޔާ ޑޯޓްމަންޑް ޕީއެސްޖީ


Ufaaveri Eid Dhuvas, Palestine Gai Hiydhathi Dhuvahakah - Vaguthu\nއުފާވެރި ޢީދު ދުވަސް، ފަލަސްތީނުގައި ހިތްދަތި ދުވަހަކަށް\nމިއަދު މުސްލިމް ޤައުމުތަކުގައި ފާހަގަކުރަމުންދާ ބަރަކާތްތެރި އަޟްޙާ ޢީދު ދުވަހާއި ދިމާކޮށް ފަލަސްތީނުގެ އެކި ހިސާބުތަކުގައި އާއި، އެ ބިމުގައިވާ މުސްލިމުންގެ މުޤައްދަސް މިސްކިތް ކަމަށްވާ، އަލް މަސްޖިދުލް އަޤްސާގައި އިސްރާއިލް ސިފައިން ބޮޑެތި ހަމަނުޖެހުންތައް ހިންގައި ލޭއޮހޮރުވަން ފަށައިފިއެވެ.\nއިސްރާއިލް ސިފައިން ފަލަސްތީނުގެ އަތްގަދަކޮށްފައިޥާ ޤުދުސްގައި ހުންނަ މަސްޖިދުލް އަޤްސާގައި މިއަދު ޢީދު ފާހަގަކުރަމުންދިޔަ މީހުންނާއި "ދިމާކޮށްލާފައި" ވާއިރު، މިސްކިތް ތެރޭގައި ތިބި މީހުންނަށް ހަތިޔާރު ބޭނުންކޮށްގެން ވަނީ ހަމަލާދީ އަނިޔާކޮށްފައެވެ.\nފަލަސްތީނުގައި ހަރަކާތްތެރިވާ "ވަގުތު"ގެ ނޫސްވެރިން ބުނެފައިވާގޮތުގައި، މިއަދު އިސްރާއިލްގެ ހައްދުފަހަނައަޅާފައިވާ ޔަހޫދީ ސިފައިން، މަސްޖިދުލް އަޤްސާއަށް ވަދެ އެތަނުގައި ހިންގި ޖަރީމާތަކުގައި ގިނަ އަދަދެއްގެ އަންހެނުންނަށް އެކި ގޮތްގޮތުން އަނިޔާކޮށް ޒަޚަމްކޮށްލާފައި ވެއެވެ. މައުލޫމާތު ލިބިފައިވާ ގޮތުގައި މި ހަމަލާތަކުގެ ސަބަބުން މަދުވެގެން 14 މީހަކަށް ވަނީ އެކި ވަރުގެ އަނިޔާތައް ލިބިފައެވެ.\nއެނގިފައިވާގޮތުގައި މިއަދު އިސްރާއިލް ސިފައިން މަސްޖިދުލް އަޤްސާއަށް ވަދެފައި ވަނީ، ރަބަރު ބުލެޓް ލައްވާ ބަޑި އާއި ކަރުނަގޭސް ކެނިސްޓަރުތަކާއި މުގުރުބުރިތައް ހިފައިގެންނެނެވެ. މިތަކެތި ބޭނުންކޮށްގެން މިސްކިތުގައި ތިބި މީހުންނަށް އިސްރާއިލް ސިފައިން ހަމަލާ ދިނީ އެއްވެސް ސަބަބަކާނުލައި، އެމީހުން ސުލްޙަވެރިކަމާއެކު ޢީދު ފާހަގަކޮށް އެކަކު އަނެކަކާއި ބައްދަލުވުމަށް ގޮސް ތިއްބައެވެ.\nއިސްރާއިލް ސިފައިން މިއަދު ހިންގި ޖަރީމާތަކަށްފަހު، މިސްކިތުގައި ތިބި ބައެއް މުސްލިމުން ރަހީނުކޮށްގެން ވެސް ގެންދިޔައެވެ. ނަމަވެސް އެމީހުންނާއި މެދު ފަހުން ޢަމަލު ކުރި ގޮތެއް އަދި ނޭނގެއެވެ. އާންމު ގޮތެއްގައި މިގޮތަށް ރަހީނުކޮށްގެންދާ މީހުން ވަކި މުއްދަތެއް ނެތް ގޮތުގައި އިސްރާއިލްގެ ތޭރިތަކުގެ ފަހަތުގައި އެތައް އަހަރެއް ވަންދެން ބައިތިއްބާއިރު، މިގޮތަށް ބައިތިއްބާ ތިބުމުގައި ބޮޑެތި އަނިޔާތައްދީ ހަދައެވެ.\nމިއަދު ހިނގި ހަމަނުޖެހުންތަކާއި މުސްލިމުންވެސް ކުރިމަތިލާފައިވާއިރު، އިސްރާއިލްގެ އަނިޔާވެރި ސިފައިންނާއި މުސްލިމުންނާއި ދެމެދު ކުރިމަތިލުންތައް ހިނގާފައި ވެއެވެ. އެގޮތުން ހިނގި ކުރިމަތިލުންތަކުގައި އިސްރާއިލް ސިފައިންގެ ދެ މީހަކަށްވެސް ވަނީ އަނިޔާވެފައެވެ.\nމިއަދު މަސްޖިދުލް އަޤްސާއަށް އިސްރާއިލް ސިފައިން ވަދެ، މިސްކިތުގައި ތިބި މުސްލިމުންނަށް ޙަމަލާ ދީފައިވާއިރު، އިއްޔެގެ ވަގުތެއްގައި ޣައްޒާގެ ބޯޑަރު ސަރަޙައްދުން ފަލަސްތީނުގެ ހަތަރު މީހަކު ޝަހީދުކޮށްލާފައި ވެސް ވެއެވެ.\nއާންމު ގޮތެއްގައި މުސްލިމުން ފާހަގަކުރާ ޢީދު ދުވަހާއި އެނޫންވެސް އުފާވެރި ދުވަސްތަކާއި ދިމާކޮށް އިސްރާއިލްގެ ޔަހޫދީން މިފަދަ ލާއިންސާނީ ޢަމަލުތައް ހިންގައެވެ. އެގޮތުން މިދިޔަ ފިތުރު ޢީދު ދުވަހާއި ދިމާކޮށްވެސް ޣައްޒާގެ އެކި ސަރަޙައްދުތަކަށް ވައިގެ މަގުން ހަމަލާދީ ގެތަކާއި އިމާރާތްތައް ސުންނާފަތިކޮށް އެތައް ބަޔަކު ޒަޚަމްކޮށް ޝަހީދުކޮށްލާފައި ވެއެވެ.\nއޮގަސްޓް 11, 2019 17:13\nދިވެހި ސަރުކާރުން ނުބުނޭތަ އިޒްރޭލްއިން ކަންކުރަނީ ރަނގަޅަށޭ...


Hrithik Aai Ranbir Eh Filmakun Fennanee - Vaguthu\nރިތިކް އާއި ރަންބީރު އެއް ފިލްމަކުން ފެންނަނީ\n1 މަސް ކުރިން ( މެއި 10, 2021 )\nބޮލީވުޑް ސިނަމާގައި މިހާރު އެންމެ ގިނަ ފޭނުން ތިބި ފިލްމީ ތަރިންގެ ލިސްޓުގައި ރިތިކް ރޯޝަން އާއި ރަންބީރު ކަޕޫރު ހިމެނޭނެއެވެ. މޮޅު އެތައް ފިލްމެއް ބެލުންތެރިންނާ ހަމައަށް ގެނެސްދީފައިވާ ރިތިކް އާއި ރަންބީރު އެކީގައި ފެނިގެންދާ ފިލްމެއް އަދި ނެތް އިރު އެފަދަ ފިލްމަކަށް އިންތިޒާރުކުރާނެ ބަޔަކުވެސް އުޅޭނެކަން ޔަގީނެވެ.\nރިތިކްގެ ބައްޕަ އާއި ރަންބީރުގެ ބައްޕައަކީ ވަރަށް ގާތް ދެ އެކުވެރިންނެވެ. އެގޮތުން 80 ގެ އަހަރުތަކުގައި ބޮލީވުޑްގެ މަޝްހޫރު ފިލްމުތައްވެސް ކުޅެފައިވާ ރަކޭޝް ރޯޝްން (ރިތިކްގެ ބައްޕަ)، ރިޝީ ކަޕޫރް (ރަންބީރުގެ ބައްޕަ) ގެ ފިލްމުތައް އަދިވެސް ފޭނުން ބަލާކަން ފާހަގަ ކުރެވެއެވެ.\nރަކޭޝް އާއި ރިޝީ އަށް ގިނަ ބައެއްގެ ސަމާލުކަން ލިބިފައިވާއިރު ދެމީހުންގެ ކުދިންނަށްވެސް ފިލްމީދާއިރާގެ ތެރެއިން ވަނީ ގިނަ ބައެއްގެ ސަމާލުކަން ލިބިފައެވެ. ރިޝީ ނިޔާވިތާ އަހަރެއް ވެފައިވާއިރު އޭނާގެ ހަނދާންތައް އަދި ފޭނުންގެ ހިތުގައި އޮތްކަން ރިޝީގެ ފޭނުން ހާމަކުރެއެވެ.\nއިންޑިއާގެ ނޫހަކަށް ދިން އިންޓަވިއުއެއްގައި ފިލްމު ޕްރޮޑިއުސާ ރަކޭޝް ބުނީ ރިތިކް އާއި ރަންބީރު އެކީގައި އެއް ފިލްމަކުން ދެކެން ބޭނުންވާ ކަމަށެވެ. އޭނާ ބުނީ ދެތަރީން އެކީގައި ފެނިގެންދާ ފިލްމެއް އަދި އުފައްދަން ނުފަށާ ކަމަށާއި މިހާރުވެސް ފަށާފައިވާ ފިލްމު، ކްރިޝް4އޮތީ ކޮވިޑާއި ގުޅިގެން މަޑުޖައްސާލާފައި ކަމަށެވެ.\nކްރިޝް އަކީ ބޮލީވުޑް ސައިންސް ފިކްޝަން ފިލްމުތަކުގެ ތެރޭގައި ހިމެނޭ ފާހަގަ ކޮށްލެވޭ ފިލްމެވެ. މި ސީރީސްގެ ތިން ފިލްމު މިހާރު ނެރެފައިވާއިރު ކްރިޝް ހަތަރެއް ފަށާފައިވަނިކޮށް މިހާރު ވަނީ ކޮވިޑާއި ގުޅިގެން މަޑުޖައްސާލައިފައެވެ.\nމި ދެމަފިރިންގެ އިސްކޮޅުގައި ދެ ފޫޓުގެ ތަފާތު ހުރޭ\nހޫނު ސޫޕް ތެއްޔަކަށް ވެއްޓުނު މީހަކު މަރުވެއްޖެ\nމަނިކުގެ ދަރިފުޅަށް ވީމަ ފޮންޏޭ ކިޔާފައި ވާހަކަނުދައްކާ ކުދިން ތިބޭ: މާހީ\nމެއި 12, 2021 10:28\nރިތިކް އަށް 47 ރަންބީރު އަށް 38 ދެން މި ދެ މީހުން ކުޅެން މި ޖެހެނީ އެއް އުމުރު ފުރައިގެ ދެމީހުން ގެ ބައި އެކަމަކު ހަގީގަތުގަ ދެމީހުން ގެ އުމުރު ގަ އެބަ އުޅޭ ބޮޑު ތަފާތެއް! މީގަ ވާ ގޮތުގެ މިސާލަކީ ވިނޯދު ކަންނާ އާ ދަރޭ ގެ އުމުރުގެ ތަފާތު ގަ 11 އަހަރު ހުރޭ އެކަމަކު އޭ އެއް އުމުރު ފުރައިގެ ދެމީހުން ގޮތުގަ ފިލްމީ ދުނިޔޭގަ ނަންހިނގަނީ ވިނޯދު އާ އަނިލް ކަޕޫރު އާ އުމުރުގެ ތަފާތު އުޅެނީ 10 އަހަރު އެކަމަކު އެ ދެމީހުން ގެ ޖެނެރޭޝަން ގެޕެއް އިންނަ ގޮތަށް ފިލްމީ ދުނިޔޭ ގަ ހަބަރު ތައް ހުރީ!


Nikamethi kolli dhivehi anhenun, insaafu hoadhan kureesafah\nއަންހެނުން ދަނީ އިންސާފު ހޯދައިދިނުމަށް އެދި އިހުތިޖާޖު ކުރަމުން\nތަންފީޒީ އިދާރާތަކުން މައްސަލަތައް ބެލުމުގައި ލަސްވަމުންދާކަމަށް ގިނަބަޔަކު ޤަބޫލުކުރޭ\nކ. މާލެ |9ޖުލައި 2020 | ބުރާސްފަތި 23:23 | 4,759\nއިންސާފު ހޯދައިދިނުމަށް އެދި މާލޭގައި ކުރި އިހްތިޖާޖެއްގެ ތެރެއިން - ރާއްޖެއެމްވީ\nދިވެހިރާއްޖޭގެ އާބާދީގެ ގާތްގަނޑަކަށް 49 އިންސައްތަ ކަމަށް ވާއިރު ކޮންމެ ސަރުކާރަކުން ވެސް އަންހެނުންނާއި ކުރާ ތަފާތު ކުރުންތައް ނިމުމަކަށް ގެނެސް އަންހެނުން ބާރުވެރި ކުރުވުމުގެ ވާހަކަތައް ދައްކަމުންދެއެވެ. އަދި އެ މަގަށް ބައެއް ގާނޫނުތަކަށް ބަދަލު ގެނެސް ބައެއް ސަރުކާރުތަކުން މަސައްކަތްތަކެއް ކޮށްފައި ހުރިކަން ފާހަގަކޮށްލާނަމެވެ.\nނަމަވެސް، މިއަދު ދިވެހިން ގަބޫލުކުރާ ހަގީގަތެއް އެބައޮތެވެ. ގާނޫނުގައި ލިޔެވިފައި އޮތަސް، އެ ގާނޫނުތަކުން ރައްކާތެރިކަން ފޯރުކޮށްދޭން ޖެހޭ އަންހެނުންނަށް ފޯރުކޮށްދެވިފައި ނުވާކަމެވެ. އަދި އެކަމުގެ އަމަލީ މަސައްކަތެއް ނުކުރެވެނީ ޤާނޫނު ތަންފީޒު ކުރަން އޮންނަ މުއައްސަސާ ތަކުގެ ދޯހަޅި ކަމުން ކަމަށް ގިނަ ބަޔަކު ޤަބޫލު ކުރެއެވެ.\nއަންހެނުންނާއި ކުޑަކުދިން އަނިޔާއިން ރައްކާތެރިކޮށް ދިނުމުގައި ދައުލަތުގެ އެންމެ އިސް މަސްއޫލިއްޔަތު އަދާކުރައްވާ ވަޒީރު ވެސް އެކަން ގަބޫލު ކުރައްވައެވެ. އެހެނީ، އަންހެނުންނާއި ކުޑަކުދިން އަނިޔާއިން ރައްކާތެރިކޮށް ދިނުމުގައި މުޅީ ނިޒާމު ފެއިލްވެފައިވާ ކަމަށް އެ މަގާމު ފުރުއްވަމުން ގެންދަވާ، ޖެންޑަރ މިނިސްޓަރ އައިޝަތު މުހައްމަދު ދީދީ ވިދާޅެއް ނުވާނެއެވެ.\nކޮވިޑުގެ އާލަމީވަބާއިން ދުރަށް ރާއްޖެއިން ސަލާމަތުގެ އައްސޭރިއަށް ކުރާ ދަތުރުގެ ތެރެއިން، ބޯމައްޗަށް ބިންދާލީ އަންހެނުންނާއި ކުޑަކުދިންނަށް ކުރާ ޖިންސީ ގޯނާގެ ތުހުމަތުތަކުގެ ތޫފާނެކެވެ. ފުލުފުލުގައި އިވެން ފެށީ އެކި ވާހަކަތަކެވެ. ފުލުފުލުގައި އިވެން ފެށިޔަސް، މިއީކީ އިއްޔެއަކު މިއަދަކު ހިނގައިގެން އުޅޭ ކަމެއް ނޫންކަން ކަށަވަރެވެ.\nއޮފީސް މާހައުލުގައި އަންހެނުންނަށް ރައްކާތެރިކަމެއް ނެތް!\nދިވެހިރާއްޖޭގެ ޖުމްހޫރިއްޔާގެ ޤާނޫނުއަސާސީގައި ބަޔާންކުރާ އަސާސީ ހައްގުތަކާއި މިނިވަންކަން އެއްވެސް ގޮތަކަށް ތަފާތުކުރުމެއްނެތި ކޮންމެ މީހަކަށްމެ ލިބިގެންވާކަމާއި އެ ހައްގުތަކާއި މިނިވަންކަން ލިބުމުގައި ޖިންސަށް ބަލައިގެން ތަފާތުކޮށްގެން ނުވާނެ ކަމުގައި ދިވެހިރާއްޖޭގެ ޖުމްހޫރިއްޔާގެ ޤާނޫނު އަސާސީގެ 17 ވަނަ މާއްދާގައި ބަޔާންކޮށްފައިވީ ނަމަވެސް ތަފާތު ކުރުންތައް ނުކެނޑޭކަން ފާހަގަ ކުރެވެއެވެ.\nމިސާލަކަށް ވަޒީފާގެ މާހައުލައް ބަލާލަމާ ހިނގާށެވެ. ވަޒީފާގެ މާހައުލުގައި ޖިންސީ ގޯނާ ތަހައްމަލުކުރާ މީހުންގެ ތެރެއިން 90 އިންސައްތައަށް ވުރެ ގިނައީ އަންހެނުންނެވެ. ވަޒީފާއަށް އެދިގެން އިންޓަވިއުއަށް ދާ އަންހެން ކުދިން ވެރިންގެ ކޮޓަރިކޮޅުގެ ޝިކާރައަކަށްވާ ވާހަކައަކީ އެންމެންވެސް އަޑުއަހާފައި ހުރި ފަރިތަ ވާހަކަތަކެވެ. މުޖުމަތައުގައި ކަންކަން ގޮސްފައި ހުރި ހިސާބެވެ.\nމިހެން ޝިކާރައަކަށްވާ ގިނަ އަންހެނުން އޮފީސްތަކުގައި މަސައްކަތް ކުރަމުންދަނީ ވަޒީފާގެ ބިރަށް މަޖުބޫރީ ހާލަތުގައެވެ. ވަޒީފާ ދޫކޮށްލުމުން އިތުރު ވަޒީފާއެއް ލިބޭނޭ ކަމުގެ ޔަޤީންކަން ނެތުމުން، އާއިލާއަށްޓަކައި އަނގަ ބަންދުކޮށްގެން ތިބި އަންހެނުން މަދެއް ނުވާނެއެވެ. އިންސާފެއް ލިބޭނެކަން ނޭނގޭތީ ހަނުހުރި އަންހެނުން މަދެއް ނުވާނެއެވެ. ކުރިމަތިލާން ޖެހޭނެ ބަދުނާމާއި ލަދުގެ ބިރަށް، ހައްޕު ކިޔައިގެން ތިބި އަންހެނުން މަދެއް ނުވާނެއެވެ.\nމިއީ ވަޒީފާގެ މާހައުލަތައް އެކަނި ހާއްސަވާ ހާލަތެއް ނޫނެވެ. ހާލުގައި ޖެހިގެން ކަމެއްގައި އެދޭ އަންހެނާއަށް މިހެން ކަންކުރާ ވާހަކަތައް އަޑުއިވިފައި ހުރި އަދަދު މަދެއް ނުވާނެއެވެ. އާއިލާގެ މެންބަރަކަށް ބޮޑު ކަމެއް ދިމާވުމުން އެހީތެރިކަން ހޯދަން ފައިސާވެރިން ގާތަށް ދިއުމަކީ ދިވެހިން ކޮށް އުޅޭ ކަމެކެވެ. އަދި ޖިންސީ އެދުމެއް ފުއްދުމުން އެހީ ވެދޭނެ ކަމަށް މިބުނާ ފައިސާވެރިންގެ ތެރެއިން އެތައް ބަޔަކު އެދިފައިވާ ކަމަށް ތުހުމަތުކުރާ އަންހެނުން ވެސް ވަކި މަދެއް ނުވާނެއެވެ.\nއޮފީސް މާހައުލު ރައްކާތެރިއެއް ނޫނެވެ. މުޖުތަމައުގެ ހާލަތު ރައްކާތެރިއެއް ނޫނެވެ. އަދި ކިއެއްތަ، ގޭގައި އުޅޭ ފިރިންގެ ފަރާތުން ލިބޭ އަނިޔާގެ ސަބަބުން ދިރިއުޅޭ ގޭބިސީ ރައްކާތެރި ނޫންކަމަށް ބުނާ އެތައް އަންހެނަކު ވެސް އެބަ އުޅެއެވެ. ގިނަ ފަހަރު ދަރިންނަށްޓަކައެވެ. އެކުދިންގެ މުސްތަގުބަލަށް ވިސްނާފައި އަނިޔާ ތަހައްމަލު ކުރުން ނޫން އިތުރު ގޮތެއް ނެތްކަމަށް ގަބޫލު ކުރެވެނީއެވެ.\nއަންހެނުން މިވީހާ ދުވަހު އެ މައްސަލަތައް ހުށަނާޅާ ސަބަބުތައް ބައިވަރެވެ. މިއިން ޒަމާނުކު އެއިން ކަމެއްގައި އިންސާފު ލިބިފައި ނެތެވެ. އިންސާފު ލިބުމާ ގާތަށް ވެސް ނުދެއެވެ. ފިރިމީހާ އަނިޔާކުރާތީ މައްސަލަ ހުށައެޅުމުން، ދެވެރިން "ސުލްހަވެރި" ވުމަށް ކޯޓުން އަންގާފައިވާ ކަމަށް އެތައް އަންހެނަކު މިއަދު ވެސް އެދަނީ ބުނަމުންނެވެ. ކޯޓުތަކާއި މުއައްސަސާތައް އޮތީ ނުކުޅެދިފައެވެ. އެއަށްފަހު އިންސާފު ނުލިބި އެވާހަކަތައް އޮބިގެންދެއެވެ.\nމި ހުރިހާ ކަމެއް މިހެން ހުއްޓައި، މިއަދު ފެންނަ މަންޒަރުތަކުން މި ފަސްގަނޑުގައި އަންހެނަކަށް ވީތީ ފަހުރުވެރިވެއެވެ. މިއަދު އަންހެނުން ނިކުމެ މަގުމަތީގައި އެ ވާހަކަތައް ދައްކަނީ ކެރި ތިބެގެންނެވެ. މިއީ ރާއްޖެއިން ކުރިން ފެނުނު މަންޒަރުތަކެއް ނޫނެވެ.\nމި ޒާތުގެ ވާހަކަތައް ސިއްރުކުރަން ބުނާ ސަބަބު ވެސް އެނގިއްޖެއެވެ. އެއީ އެ ވާހަކަތައް އެއް ބަޔަކު ދައްކަން ފެށުމުން އެކަމުން ހިތްވަރު ލިބިގެން ވާހަކަ ދައްކާނެކަން އެނގޭތީއެވެ. މި ދެތިން މަހު ފެނުނު މަންޒަރުތަކުން މިކަމަށް ބާރު ދެއެއް ނޫންތޯއެވެ.\nމިއަދު އެ އަންހެން ކަނބަލުން އަޑު އުފުލައިގެން މުއައްސަސާތައް އެތިބީ އާދައިގެ ގޮތަކަށް ބުނާނަމަ، ދެފައި އެއްތާކު ނުޖެހިއެވެ. ސަރުކާރާއި، މަޖިލިހުގެ ސަމާލުކަން ލިބޭ މިންވަރު ވަނީ އިތުރުވެފައެވެ. އަންހެނުންގެ ރައްކާތެރިކަމަކީ، ފަސްމަންޒަރުގައި ކުރެވޭ ކުދިކުދި މަޝްވަރާތަކަކުން ނިންމާލެވޭނެ ވަރުގެ ކަމެއް ނޫންކަން މިއަދު ގައުމުގެ ކުދިބޮޑު އެންމެނަށް އިނގޭނެއެވެ.\nނުފޫޒުގަދަ ވަޒީރަކު މަގާމުން ވަކިކުރުމަކީ ކޮށްފާނެ ކަމެއް ކަމަށް ކުރިން ގަބޫލުކުރާނީ މަދު ބަޔެކެވެ. ނިމިދިޔަ ސަރުކާރުގައި ފޮރިން މިނިސްޓަރު މައްޗަށް ކުރެވުނު ތުހުމަތުތަކާއި ގުޅިގެން އޭރުގެ ސަރުކާރުން އަމަލުކުރި ގޮތުން އެއީ ނުވާނެ ކަމެއް ކަމަށް ގިނަ މީހުން ތިބީ ނިންމައިގެންނެވެ. މިއަދު އެކަންވެސް ކުރީ، ހަމަ ދިވެހި ކަނބަލުންގެ ހިތްވަރުންނެވެ.\nއިންސާފުގެ ހުޅުކޮޅު ފަނޑު ނަމަވެސް، ކުޑަ އުއްމީދެއް\nނުފޫޒުގަދަ މަގާމެއްގައި ހުރެ ނުވަތަ ފައިސާވެރިއަކަށް ވެހުރެ އަންހެނުންނަށް މެސެޖްކުރާ މީހުން މި ރާއްޖޭގައި ގިނައެވެ. އަގުބޮޑު މުދަލާއި ބޭރު ދަތުރުތަށް ހުށައަޅައިގެން ޖިންސީ އެދުން ފުއްދަން އެދޭ މީހުން ގިނައެވެ. ވަޒީފާގެ ކުރިއެރުމުގެ ބަދަލުގައި، "ބޮސް" އާއެކު ދަތުރެއް ދާން ހުށައަޅާ މީހުން ގިނައެވެ. މިއީ މި ރާއްޖޭގައި އަންހެނުންނަށް ދުވާލާއި ރޭގަނޑު ކުރިމަތިލާން ޖެހޭ ކަންކަމެވެ.\nއަންހެނުން ތިކުރާ ހިތްވަރަށް ސާބަހެވެ. ދެން އޮތީ ސަރުކާރާއި، މަޖިލިހާއި މުޅި ދައުލަތް ހިމެނޭގޮތަށް ކުރަން ހުރި މަސައްކަތްތަކެވެ. އިތުރު ކުރަންވީ އެ އަންހެނުންނަށް ފޯރުކޮށްދޭ އެހީއެވެ. ކަށަވަރު ކުރަންވީ އެ އަންހެނުންގެ ހައްގުތަކެވެ. ރައްކާތެރިކަން ދޭންވީ ޝިކާރައިގެ ވާހަކަ ދައްކާ މީހާއަށެވެ. އިސްކަން ދޭންވީ ގައުމު ބިނާކުރަން ތިބި އަންހެން ދަރީންގެ ކުރިމަގަށެވެ.


Zuckerberg eynaage alathu dharifulhah loaibaai eku\nޒުކަބާކް އޭނާގެ އަލަތު ދަރިފުޅަށް ލޯތްބާއި އެކު\nލޯބިވާ މެކްސް އަށް!\nދަރިފުޅުގެ މަންމަ އާއި ބައްޕަގެ މުސްތަޤުބަލަށް ތިޔަ ދިން އުންމީދު، ބަޔާން ކޮށްދޭނެ ލަފްޒުތަކެއް އަދި ނޭގެއެވެ. ދަރިފުޅުގެ އައު ހަޔާތް ވަނީ އުންމީދު ތަކުން ފުރިފައެވެ. އަދި އަހަރެމެންގެ އުއްމީދަކީ ދަރިފުޅު އުފަލާއި އެކު ރަނގަޅު ސިއްޙަތެއްގައި ހުރެ މި އުއްމީދު ތައް ފުރިހަމަވާތައް ދެކޭނެ ކުއްޖެއް ކަމުގައި ވުމެވެ. ދަރިފުޅު ދުނިޔެއަށް އައުމަކީ މި ދުނިޔެއާއި މެދު ނަޒަރު ހިންގުމަށް މެދުވެރިވި ސަބަބެކެވެ.\nކޮންމެ މަޔަކުވެސް އެދޭނެ ފަދައިން، އަހަރެމެންގެވެސް އެދުމަކީ މިއަދަށްވުރު ފަހި ފާގަތި ދުނިޔެއެއްގައި ދަރިފުޅު ބޮޑުވެގެން އައުމެވެ.\nގިނަ ޙަބަރު، ސުރުހީ ތަކުގައި ދުނިޔޭގަ ހިނގާ ގޯސްކަންތަކަށް ގެނެސްދިން ނަމަވެސް އެތަައް ގޮތަކުން ދުނިޔެ ދަނީ ތަރައްޤީވެ ކުރި އަރަމުންޏެވެ. ސިއްޙީ ނިޒާމް ކުރިއަރަމުންދާ އިރު ފަޤީރުން ދަނީ މަދުވަމުންޏެވެ. އިލްމްގެ އަލި ފެތުރެމުންދާ އިރު ގިނަ ބަޔަކު ދަނީ ގުޅި ލާމެހެމުންޏެވެ. ޒަމާނީ ޓެކްނޮލޮޖީ ހުރިހާ ދާއިރާ އަކުން ކުރި ހޯދަމުންދާ ކަމީ ދަރިފުޅުގެ ހަޔާތަކީ އަހަރެން މިއަދު މިދެކޭ ދުވަހަށް ވުރެ ބޮޑުތަނުން ހެޔޮ ބަދަލެއް ގެނުވާނެ ކަމުގެ ހެއްކެކެވެ.\nއަދައްވުރެ ފަހި މާދަމާ އެއް ހޯދުމަށް އަހަރެމެން ޒިންމާ މި ނަގަނީ ހަމަ އެކަނި ދަރިފުޅު ދެކެ ވާ ލޯބީގެ ބޮޑު ކަމަކުން ނޫނެވެ. އަންނަން އޮތް ޖީލަށްޓަކައި ކޮންމެހެންވެސް ނަގަން ޖެހޭ ޒިންމާއެއްކަމުގައި ދެކިގެންޏެވެ.\nހުރިހާ އިންސާނުންނަކީ ހަމަ ހަމަ ބައެއްކަމުގައި އަހަރެމެންދެކެެމެވެ. މި ޖީލްގެ އެންމެން ހިމެނޭގޮތުން ދެން އަންނަ ޖީލްތަކުގެ މީހުންވެސް ހިމެނުމާއި އެކުގައެވެ. ދިރިއުޅުމުގެ ފެންވަރު މަތި ކުރުމަށް މިއަދުގެ މުޒްތަމައުއަށް އިންވެސްޓް ކުރަން މިވަނީ ޖެހިފައެވެ. ހަމަ އެކަނި ދުނިޔޭގަ ތިބި މީހުންގެ އިތުރުން ދެން އުފަންވާނެ މީހުންވެސް ހިމެނިގެންޏެވެ.\nއެހެނަސް މިއަދު އަހަރެމެންގެ ހުރި ވަސީލައްތަކުގެ ބޭނުން ކުރަމުން މިދަނީ އަންނަން އޮތް ޖީލްތަކަށް ހުރި ބޮޑެތި ފުރުސަތުތައް އަދި ކުރިމަތިވާނެ މައްސަލަތައް ހައްލުވާނެ މިސްރާބަކަށް ނޫނެވެ.\nޖެހޭ ބަލިތައް ނަގަމާ ހިންގާށެވެ. ފުރަތަމަ ކަަމަކީ ދަރިފުޅު ބަލިވިޔަ ނުދިނުމެވެ. އަކަމަށް ކުރަންޖެހޭ ކަމަކީ މިއަދު މުޒުތަމައުގައި ބަލިތަކަށް ފަރުވާ ދިނުމަށް އިންވެސްޓް ކޮށްފަ ވާ ވަރަށް ވުރެ 50 ގުނަ އިތުރަށް ބަލިތައް ދެނެގަތުމަށް އިންވެސްޓް ކުރުމެވެ.\nބޭސްވެރިކަން ހަޤީޤީ ސައިންސާއި ރަންގަޅަށް ގުޅުނުތާ އަދި 100 އަަހަރެއް ނުވެއެވެ. އެހެނަސް ފުރިހަމަ ފަރުވާ ތައް ވަނީ ބައެއް ބަލިތަކަށް ހޯދިފައެވެ. އަދި އެހެން ބަލިތަކުގެ ފަރުވާ އަށް ބޮޑު ކުރިިއެރުމެއް ވަނީ ހޯދިފައެވެ. ޒަމާނީ ޓެކްނޮލޮޖީ، އިތުރަށް ތަރައްގީ ކޮށް ގިނަ ބަލިތަކެއް ނުވަތަ ހުރިހާ ބަލިތަކެއްގެ ފަރުވާ ކުރިއަށް 100 އަހަރުގެ ތެރޭގައި ހޯދިދާނެއެވެ.\nމިއަދު ގިނައިން މީހުން މަރުވަނީ5ވައްތަރެއްގެ ބަލި ޖެހިގެންޏެވެ. އެއީ ހިތުގެ ބަލި، ކެންސަރު، ހިތް ހުއްޓިގެން، އަދި ގައިންގަޔަށް އަރާ ބަލީގެ އިތުރުން ނިއުރޯދިޖެނެރޭސަން ބަލީގައެވެ. އަހަރެމެންނަށް މި ބަލިތަކާއި އެހެން ބަލިތަކަށް ފަރުވާއެއް ހޯދުން އަވަސް ކުރެވިދާނެއެވެ.\nދަރިންގެ ދަރިން ބަލިތަކުން ސަލާމަށް ކުރުމަށް އިތުރަށް އިންވެސްޓް ކުރަން ޖެހޭކަން ދަރިފުޅުގެ މަންމަ އާއި ބައްޕައަށް ގަބޫލު ކުރެވުމުން އެކަން ހަޤީޤަތަކަށް ހެދުމަށްޓަކައި ނަގަންޖެހޭ ޒިންމާ ނަގާނަމެވެ.\nބަލި ފަސޭހަ ކުރުމަށް ވަގުތު ނަގާނެއެވެ.5އަަހަރު ނުވަތަ 10 އަހަރުގެ ކުރު މުއްދަތުގައި މާބޮޑު ތަފާތެއް ނުދެއްކިދާނެއެވެ. އެހެން ނަމަވެސް މިއަދު އިންދި ގަސްތައް ހެދި ދިގު މުއްދަތެއްގައި ދަރިފުޅާއި ދަރިފުޅުގެ ދަރިން ބަލިތަކުން ދުރުވެފައިވާ ތައް ދެކެން ބޭނުން ވެއެވެ.\nމިފަދަ އެތަކެއް ފުރުސަތު އެބަހުއްޓެވެ. މުޒުތަމައު ހަކަތައާއި ނަޒަރު ހިންގަންވީ މިފަދަ ގޮން ޖެހުންތަކުން އަރައިގަނެ ދަރިފުޅުމެންގެ ޖީލަަށް ރަނގަޅު ދުވަހެއް ހޯދަދިނުމަށެވެ.\nއަަހަރެމެންގެ އުންމީދަކީ އަންނަށް އޮތް ޖީލަށްޓަކައި ދެކަމަކަށް މަސައްކަތް ކުރުމެވެ.\nއިންސާނާ ތަރައްޤީ ކޮށް ހަމަ ހަމަ ކަށް ކުރިއެރުވުން،\nއިންސާނާ ތަރައްކީ އިންސާނާގެ ހަޔާތް ބާއްޖަވެރި ކުރެވޭނެ އުފެއްދުންތެރި ކަމުގެ މިންތައް މިހާރަށްވުރެ ކުރިއަށްޖެއްސުމެވެ.\nމިއަދު އަހަރެމެން އުންގެނި، އަޒުމަބަލާ ކަންކަން 100 ގުނަ އަވަހަން ނުވަތަ އިތުރަށް ދަރިފުޅަށް ކުރެވިދާނެ ތޯ؟\nބަލިތަކަށް ރަނގަޅު ފަރުވާ މިއަދު ހޯދަ ދިނުމުން ރަންގަޅު ސިއްޙަތެއްގައި ދަރިފުޅުގެ އުމުރު ދިގުވެ ގިނަ ދުވަހު ދުނިޔޭގަ ހެރެދާނެ ތޯ؟\nއެކިބައްރުތައް ގުޅުވާލުމުން ދަރިފުޅު ބޭނުންވާ މައުލޫމާތާއި ހިޔާލުތައް ހޯދުމަށް ފަސޭހަ ކަމާއި އެކު މީހުންނާއި ގުޅި ފުރުސަތު ތައް ނުހޯދޭނެ ތޯ؟\nއަހަރެމެން މިއަދު މިބޭނުން ކުރާ ހަކަތައިން ތިމާވެށި ހިމާޔަތް ނުކުރެވިގެން ދާއިރު އެކަން ރަމަތަ ކޮށް ތިމާވެށި ރައްކާ ކުރެވޭނެ ސާފު ހަކަތައެއް ހޯދުމަށް ދަރިފުޅަށް އައު ގޮތެއް ތަކެއް ހޯދިދާނެތޯ؟\nއަހަރެމެން މިއަދު ވިޔަފާރިއަށް ފަހި މާހައުލެއް ދަރިފުޅަށް ހޯދަ ދިނުމުން މާދަމާ ދަރިފުޅު ބޭނުން ކޮންމެ ވިޔަފާރި އެއް ތަރައްޤީ ކޮށް އަމާންކަމާއި ސުލްހަ މަސަލަސްކަމަށް ހުރި ގޮންޖެހުންތަކާއި ކުރިމަތި ލެވިދާނެތޯ؟\nއިންސާނުންގެ ހަމަ ހަމަ ކަން ކުރިއެރުވުމަކީ ވަކި ޤައުމަކަށް، ވަކި އާއިލާއަކަށް ނަސްލަކަށް ބެލުމެއްނެތި ހަމަ ހަމަ ފުރުސަތު ހުރިހާ އެންމެނަށް އޮތުމެވެ. އަހަރެމެންގެ މުޖުތަމައު މިކަން ކުރަންޖެހެނީ ހަމަ އެކި އިންސާފް ހޯދަދިނުމާއި އެހީތެރިކަމުގެ ގޮތަކުން ނޫނެވެ. އިންސާނީ ނަސްލު ކުރިއެރުވުމަށެވެ. މިއަަދު އަހަރެމެންގެ ހުނަރާއި ކުޅަދާނަކަން ނާޒާއިޒް ގޮތުގަ ފޭރިގަަނެފަ ވާއިރު އެކަމުގެ ވޭންދަނީ ލިބެމުންނެވެ.\nއާ ހިލާލު ތަކާއި ހުނަރު އަދި ކުޅަދާނަ ކަން ކުރިއެރުވުމަށް އެއްބާރުލުން ދެވޭނެ ފަދަ ފުރިހަމަ މަގެއް ހޯދަދިނުމަނީ ދުނިޔޭގެ ކޮންމެ މީހަކަށްވެސް ކަންކަން ހާސިލް ކުރުމަށް އޮތް ހަމައެކަނި ގޮތް ނޫންތޯ؟ މިއަދުގެ ޖީލް ފަކީރު ކަމާއި ބަނޑުހައި ހޫނު ކަމުން މިންޖުކުރެވިދާނެތޯ.؟ އަންމެހާ އިންސާނުންނަށް އަސާސީ ބޭސްފަރުވާ ފޯރުކޮށްދެވިދާނެ ތޯ؟ މަރުޙަބާ ކިޔާ އެންމެން ގުޅިގެން އުޅެވޭނެ މުޒުތަމައްއެއް ބިނާ ކުރެވިދާނެތޯ.؟ ހުރިހާ ޤައުމެއްގެ ރައްޔިތުނަކީ ސުލްހަ އަށް ލޯބިކުރާ ޤާތް ގުޅުން ތަކެއް އޮންނަ ބަޔަކަށް ހެދިދާނެތޯ.؟ ހަޤީގަތުގަވެސް އެންމެން ބާރުވެރި ކުރެވިދާނެތޯ، އަންހެނުންނާއި ކުޑަކުދިން، ކުދި އާބާދީތަކާއި ހިޒުރަ ކުރާ އަވައްޓެރިންނާއި އަދި މުޒުތަމައުއާއި ނުގުޅި ތިބި ފަރާތްތައްވެސް ހިމެނޭ ގޮތަށް.؟\nމިއަދުގެ މުޒުތަމައު ރަނގަލު އިންވެސްޓްމަންޓް ތަކެއް ކޮއްފި ނަމަ މަތީގައިވާ ހުރިހާ ސުވާލެއްގެ ޖަވާބަކީވެސް އާއެކެވެ. އަދި ދަރިފުޅުގެ ހަޔާތުގައި އެކަން ކުރެވުމަކީ އުންމީދެކެވެ.\nމި މިސަން : އިންސާނާ ގެ ކުޅަދާނަކަށް ތަރައްޤީ ކުރުމާއި ހަމަ ހަމަ ކަން ކުރިއެރުވުމަށް އައު ގޮތްތަކެއް ހޯދައި މަންޒިލަށް ވާސިލް ވުމަށް ލަނޑުދަނޑި ތަކެއް ކަންޑައަޅަށް ޖެހެއެވެ. އެގޮތުން އަހަރެމެންގެ އިންވެސްޓްމަން 25 އަހަރަށް 50 އަހަރަށް ނުވަތަ 100 އަހަރަށް އަމާޒުކޮށްގެން ކުރިއަށް ގެންދަން ޖެހެއެވެ. ބޮޑެތި ގޮންޖެހުން ތައް ޙާސިލް ކުރުމަށް ދިގުމުއްދަތެއްގެ މިސްރާބް ހިފަންޖެހެއެވެ. ކުރު މުއްދަތަކުން މިކަންކަން ހާޝިލެއް ނުވާނެވެ.އެހެން ކަމުން ގިނަ މީހުންނާއި ގުޅިގެން އެކުގައި އެމީހުންނަށް ހިދުމަތް ކޮށްދޭން ޖެހެއެވެ. ނޫންނަމަ އެ މުޖުތަމައުގެ މީހުން ބާރުވެރި ކުރުމުގައި އޮޅުން ތަކެއް އަރާ، ބޭނުންތަކާއި އެދޭ ގޮތްތަށް ނޭގިދާނެވެ.\nބަދަލެއް ގެނައުމަށް އައު ޓެކޮނޮލަޖީ އުފައްދަން ޖެހެއެވެ. ގިނަ ބަޔަކު ބޮޑެތި އިންވެސްޓްތަކެއް ކޮށް މިގޮންޖެހުން ތަކުން އަރައިގަތުމަށް ދަނީ މަސައްކަތް ކުރަމުންޏެވެ. އެހެން ނަމަވެސް އައު އީޖާދު ތަކެއް ކޮށްގެން ނޫނީ ކުރިއެރުން ހޯދޭކަން ނެތެވެ.\nގިނަ ބަޔަކު ބައިވެރިވާ ބަހުސް ތަކެއްގެ ތެރެއިން ނޫނީ ރަނގަޅު ޕޮލިސީ ތަކެއް ކަނޑައެޅިގެން ނުދާނެއެވެ. އެހެން ނަމަވެސް ގިނަ ބަޔަކު މިކަމަށް އަދިވެސް މަގެއް ނުދައްކައެވެ. ނަމަވެސް ދެމެހެއްޓެނިވި ގޮތެއްގައި ކަންކަން ކުރިއަށް ގެންދިއުމަށް އެންމެން ބައިވެރިވާ ބަހުސް ތަކެއް ބޭއްވެން ޖެހެއެވެ. ކޮންމެ ދާއިރާ އެއްގައިވެސް މިނިވަން ކަމާއި އެކު ވަރުގަދަކޮން ތިބި ލީޑަރުންނަށް މަދަދުޤާރުވާން ޖެހެއެވެ. ކަމުގެ މާހިރުންނާއި ބައިވެރިވުމަކީ މި މިސަން ހާސިލް ކުރުމަށް އަމިއްލަ އަށް އުލުމަށްވުރެ ކާމިޔާބު ލިބޭނެ ފަސޭހަ ގޮތެކެވެ. އެހެން ކަމުން މިއަދު ކުރިމަތި މިލާ އުންދަގޫ ތަކަކީ މާދަމާއަށް ދަސްކުރާ ފިލާވަޅެވެ. އަދިވެސް ލަފަތުގައި ތިބެ ކުރަމުން މިދާ ގިނަ ކަންކަން ހާސިލްވެފައެއް ނުވެއެވެ. އެހެނަސް ކަންކަން ރަނގަޅު ކުރުމަށް ގިނަ އަޑުތަކެށް އަހައިގެން ކުރިއަށް ދާންޖެހެއެވެ.\nއަހަރެމެންގެ ތަޒުރިބާ އިން އެކަނިި ތިބެ ކިޔެވުމާއި އިންޓަނެޓްގެ ވަސީލަތާއި މުޒުތަމައުއަށް ދެވޭ ތައުލީމާއި، ސިއްހީ ހިދުމަތް ވަނީ ވަކި ގޮތަކަށް ތަރުތީބް ކުރެވި ކަނޑައެޅިފައެވެ.\nމިޖީލްގެ ކުދިން ބޮޑެތިވެގެން މިދަނީ ކުލާހުގައި ތިބެ އެންމެން އެކައްޗެއް ކިޔަވައިގެންޏެވެ. ސައުޤުވެރިވާ، ނުވަތަ ބޭނުންވާ ކަމެއް ކިޔެވުމުގެ ފުރުސަތު ނުލިބިއެވެ.\nއެހެން ނަމަވެސް ދަރިފުޅުމެންގެ ޖީލަށް ކަނޑައެޅިފަވާ ލަނޑު ދަނޑިއަކީ އަމިއްލައަށް ބޭނުންވާ މީހަކަށް ވުމެވެ. އިންޖިނިއަރަކަށް ނުވަތަ ހެލްތް ވޯކަރަކަށް ނޫނީ ލިއުންތެރި އަކަށް އަދި މުޖުތަމައު ބަލައިގަންނަ އިސް ލީޑަރަށްވެސް ވެވިދާނެވެ. ދާންބޭނުންވާ މިސްރާބް ކަނޑައެޅުމަށާއި ކިޔެވުމަށް ބޭނުންވާ ޒަމާނީ ވަސީލަތްތައްވަނީ ދަރިފުޅުމެންނަށް ހޯދިފައެވެ. އަވަސްކަމާއި އެކު ގޮންޖެހުންތައް ދެނެގަނެ ދާންބޭނުންވާ އަދި އެންމެ ގަޔާވާ ކިޔެވެލި ކިއެވުމަގު ހޯދޭނެއެވެ. ސުކޫލުގައި ކިޔަވައިދނުދޭ މާއްދާތައްވެސް ކިޔެވޭނެއެވެ. ޓީޗަރުން ވެގެންދާނީ ފުރިހަމަ ވަސީލަތްތައް ލިބިފަވާ ދަރިފުޅު ދާންބޭޏުންވާ މިސްރާބަށް ވާސިލް ކޮށްދިނުމަށް އެހީވެދޭނެ ކަމުގެ ހުނަރު ހުރި ފަރާތަކަށެވެ.\nދުނިޔޭގެ މޮޅެތި ދަރިވަރުން އެކަނި ކިޔެވުމަށް އިންޓަނެޓްގެ ވަސީލަތްތައް ބޭނުން ކުރެވިގެންދާއިރު ކައިރީގަ މޮޅު ސުކޫލެއް ނުހުރެދާއެވެ. ކޮންމެ ފަރާތަކަށްވެސް ޓެކޮނޮލޮޖީގެ ވަސީލަތް ތަކުގެ އިތުރުން ހަޔާތެއް ފެށުމަށް ފުރިހަމަ ފުރުސަތު ލިބިގެންދާއިރު ތަފާތު ވަސީލަތްތަކާއިއެކު އަމިއްލައަށް ކިޔެވުމަށްވެސް ހަމަ ހަމަ ފުރުސަތު ތަކެއް ލިބިގެންދާނެވެ.\nފުރިހަމަ ނަތީޖާއެއް ހޯދޭނެ ކަމުގެ ޔަޤީން ކަމާ އެކު މިއަދު އަހަރެމެން މިފަށަނީ އަމިއްލައަށް އެކަނި ތިބެގެން ކިޔެވޭނެ ވަސީލަތްތައް އުފެއްދުމަށެވެ. ހަމަ އެކަނި ޓެސްޓް ތަކުގައި މޮޅު ނަތީޖާ ކުދިން ހޯދުމުގެ އިތުރުން ޙުނަރާއި އަމިއްލަ ނަފްސައް އޮންނަ އިތުބާރު ހޯދުމާއި ބޭނުން ކޮންމެ ތައުލީމެއް ލިބިގަތުމުގެ ފުރުސަތު ތަނަވަސް ކޮށްދިނުމަށެވެ. މި ދަތުރު އަދި މިފެށުނީއެވެ. ދަރިފުޅު ސުކޫލުގައި ކިޔަވަމުންދާއިރު މި ވަސީލަތްތަކާއި ހޯދުންތައް އިތުރަށް ފުރިހަމަވެ ކުރިއަރަމުންދާނެއެވެ.\nދަރިފުޅުގެ މަންމައާއި ބައްޕަ ކުދިންނަށް އަމިއްލައަށް ކިޔެވުމަށް ހަދަން ޖެހޭނެ ގޮތްތައް މިދަނީ ކިޔައިދެމުންނެވެ. ހަމަ އެއާއި އެކު ތައުލީމްދިނުމުގައި ވަށައިގެން ތިބި ލީޑަރުންނާއި އެކު އަމިއްލަ އަށް އުނގެނޭ ތައުލީމަށް ބަދަލް ވާނެ ގޮތް ތަކާއި މެދު މިދަނީ މަސްވަރާ ކުރަމުންޏެވެ. މުޒުތަމައުގެެ ބައިވެރިވުން ބޭނުން ވެއެވެ. އެހެން ކަމުން ސެންފުރެސް ސިސްކޯގެ ބޭ އެރިޔާއިން ފަށާނަމެވެ. މިކަމަށް ތަފާތު ހިޔާލް ތައް ބޭނުންކޮށް އައު ޓެކްނޮލޮޖީ އުފައްދަން ޖެހެއެވެ. ހަމަ އެކާއި އެކު ދަސްކުރުމާއި އެކު ގޯސް ތަކެއްވެސް ހެދިގެން ނޫނީ ލަނޑުދަނޑިއަށް ވާސިލްއެއް ނުވާނެކަންވެސް ދަންނަންޖެހެއެވެ.\nއެހެން ނަމަވެސް މިކަން ފެށިގެން މިއަންނަނީ ދަރިފުޅުުމެންގެ ޖީލަށްޓަކައެވެ. މުޖްތަމައުގެ ޒިންމާތައް ހަނދާ ކުރަމުން މުސްތަޤްބަލަށްޓަކައި ކުރެވޭ މި އިންވެސްޓްމަންޓް ހަޤީޤަކަށް ހެދުމަށެވެ.\nއެންމެން އެކުވެގެން މިކަން ކުރެވޭނެއެވެ. އަމިއްލައަށް ތައުލީމް ހޯދުމުގެ ވަސީލަތް އެހީތެރިވެދޭނީ ފެންވަރު ރަނގަޅު ސުކޫލްތަކުގައި ތިބި ކުދިންނަން އެކަނި ނޫން ކަމާއި މި ވަސީލަތް ވެގެންދާނީ އިންޓަނެޓްގެ ހިދުމަތް ލިބޭ ކޮންމެ ކުއްޖަކަށްވެސް ހަމަ ހަމަ ކޮން ލިބޭ ފުރުސަތަކަށެވެ.\nދަރިފުޅުމެންގެ ޖީލުގެ އެންމެންނަކީ އިންޓަނެޓް ބޭނުންކުރާ ބަޔަކަށް ހެދުމުން، އިތުރު ފުރުސަތު ތަކެއް ލިބިގެން ދާނެއެވެ. ބައެއް މީހުން އިންޓަނެޓް ދެކެނީ މުއާސަލާތު ކުރުމާއި މުނިފޫހި ފިލުވުމަށްއޮށް މަގެއް ކަމުގައެވެ. ނަމަވެސް ގިނަ ބަޔަކަށް ދިރިއުޅުމަށް ކޮންމެހެން ބޭނުންވާ ވަސީލަތެއް ކަމުގައި އިންޓަނެޓް މިވަނީ ވެފައެވެ.\nސަބަބަކީ ސުކޫލާއި ދުރުގައި އުޅޭ ކުދިންގެ ތައުލީމް ފޯރްކޮށްދޭ ވަސީލަތަކަށް ވެ ބަލިތަކުން ދުރުވާނެ މައުލޫމާތް ހޮސްޕިޓަލް ތަކާއި ދުރުގައި އުޅޭ ކުދިންނަށް ލިބިގެންދާނެވެ. ފައިސާގެ މުއާމަލާތްތައް ބޭންކާއި ދުރުގައި އުޅޭފަރާތްތަކަށް ކުރުމުގެ ފުރުސަތު ލިބޭއިރު ވަޒީފާ އުފެއްދުން ދެރަ މުޒުތަމައުތަކަށް އިންޓަނެޓް ޒަރީއާއިން ވަޒީފާ އަދާ ކުރުމަށްވެސް މަގުފަހިވެގެން ދާނެއެވެ.\nއިންޓަނެޓަކީ ވަރަށްވެސް މުޙިއްމު ވަސީލަތަކަށް ވެފަވާއިރު އިންޓަނެޓް ބޭނުން ކުރާ ކޮންމެ 10 މީހުންގެ ތެރެއިން އެކަކީ އިންޓަނެޓްގެ ތެރެއިން ވަޒީފާއެއް ހޯދައިގެން ފަޤީރުކަމުން އަރައިގަންނަ މީހެކެވެ. އެހެން ނަމަވެސް އަދިވެސް ދުނިޔޭގެ އާބާދީގެ ދެބައި ކުޅަ އެއްބައިމީހުން4ބިލިއަން މީހުންނަށް އިންޓަނެޓްގެ ޙިދްމަތް ނުލިބެއެވެ.\nވުމާއި އެކު މި ޖީލްގެ އެންމެން ގުލުވާލެވިއްޖެ ނަމަ އެތައް މިލިއަން ބަޔަކު ފަޤީރު ކަމުން ސަލާމަތް ކުރެވޭނެއެވެ. ތަޢުލީމް ދިނުމުގައި އެހީތެރިވެ ބަލިތަކުން ދުރުވާނެ ގޮތުގެ މައުލޫމާތް ފޯރުކޮށްދެވޭނެވެ.\nމީވެސް ދިގު މުއްދަތެއްގެ ތެރޭގައި އިތުރު ހިއްވަރާއި އެކު ޒަމާނީ ޓެކްނޮލޮޖީގެ އައު އުފެއްދުންތައް އުފައްދައިގެން ކުރިއެރުވިދާނެ ކަމެކެވެ. އަގުހެޔޮ ކޮން އިންޓެނެޓް ފޯރުކޮށްދެވޭޏެ ގޮތްތަކެއް އީޖާދުކޮށް އިންޓަނެޓް ނުލިބޭ ހިސާބް ތައް ގުޅުވާލެވިދާނެވެ. އެކަމަށް ސަރުކާރުތަކާއި އަމިއްލަ ޖަމާއަތްތަކާއި ގުޅެންޖެހެއެވެ. ރަނގަޅު މީހުންގެ ނަޒަރުން ކުރިއަށްދާންޖެހޭ ފުރިހަމަ ކުރު މަގެއް ގިނަ މަސައްކަތް ތަކާއި އެކު ހޯދި ކާމިޔާބް ކުރެވޭނެއެވެ.\nއެންމެން އެކުވެގެން ހަމަ ހަމަ ކަމާއި އެކު އުޅެވޭނެ ކާމިޔާބް ދުނިޔެއެއް ހޯދިދާނެއެވެ.\nޓެކްނޮލޮޖީ އަކީ އަމިއްލައަށް ކަންކަން ހައްލު ކޮށްދޭ އެއްޗެއް ނޫނެވެ. ރަނގަޅު ދުނިޔެއެއް ފެށެނީ ދުޅަހެޔޮ މުޖުތަމައުއެއް އުފެއްދިގެންނެވެ.\nދަރިންނަން އުގެނުމަށް ފުރިހަމަ ފުރުސަތު ތަކެއް ހުރެގެންޏެވެ. ދުޅެހެޔޮ ސިއްޙަތެއްގައި ދަރިފުޅު ހުރެއްޖެ ހަމަ މޮޅަށް ކިޔަވާނެއެވެ.\nލޯބިވާ އާއިލާއަކާއި ރަނގަޅު ކާނާގެ އިތުރުން ރައްކާތެރި ދިރިއުޅެން ރަނގަޅު މާޙައުލެއް ލިބިދިނުމަކީ ފަށަން ޖެހޭ ހިސާބެވެ.\nޅަދަރިންނަށް ރައްކާތެރިކަން ގެއްލި އުންދަގޫ ތަކާއި ބިރު ވެރިކަން ދިމާވާނަމަ ސިއްޙީގޮތުން ބަލިކަށިވެ ވިސްނުން ދައްވެއެވެ. ތަހުލީލް ތަކުން ދައްކާ ގޮތުގައި ރޫފަ ރަނގަޅު ހަށިގަނޑެން ހެދި ބޮޑުނުވާނަމަ ސިކުންޑީގެ ވިސްނުން ކޮށިވާނެއެވެ.\nދަރިފުޅުގެ މަންމައަކީ ޑޮކްޓަރެއްގެ އިތުރުން ޓީޗަރަކަށްވާއިރު މަންމަ ވަނީ މިކަންކަން ދެކެފަައެވެ. އެހެންކަމުން ރަނގަޅު ސިއްޙަތެއް ނުލިބޭނަމަ ދިރިއުޅޭ ގޭގެ ކުލި ކާނެ، ކާނާ ލިބޭނެތޯ ނުވަތަ ޖިސްމާނީ ގެއްލުމެއްލިބި ކުށަަކަށްވެދާނެތޯ ވިސްނޭނަމަ ދުޅަހެޔޮ އިންސާނަކަށް ވުމަކީ އުންދަގޫ ކަމަކެވެ.\nހަމުގެ ކުލައިގެ ސަބަބުން ސުކޫލުގެ ބަދަލުގަ ޖަލަށް ދާންޖެހިދާނެ ކަމުގެ ބިރުގައި، ސައްހަ ލިއުންނެތިގެން އާއިލާ ރަށުންބޭރުކޮށްފާނެ ކަމަށް، ދީނީ ހަމަ ނުޖެހުންތަކުގެ ތެރޭގައި އަނިޔާވެ، ވަކި ޖިންސަކަށްވީތީ، ޖިންސީ އަނިޔާގެ ސިކާރައަކަށް ވެދާނެތީ ބިރުން ހުރެގެން އިންސާނާ ތަރައްޤީ އެއް ނުވާނެވެ. މިއަދު ބޭނުންވަނީ މިހުރިހާ މައްސަލަތަކެއް ހައްލުކުރާނެ ގުޅިލާމެހިފަވާ އިދާރާތަކެ ކެވެ. ދަރިފުޅުގެ މަންމަ އުފައްދަން ބޭނުން ވަނީ އެފަދަ މައްސަލަ ތެކެއް ނެތެ ސުކޫލެކެވެ.\nސުކޫލުތަކާއި ސިއްޙީ މަރުކަޒުތަކުގެ އިތުރުން ބެލެނިވެރިންނާއި ސިޓީ ކައުންސިލް ތަކާއި ގުޅިގެން ހުރިހާ ދަރިންނަކީވެސް އޯގާތެރިކަމާއި އެކު އަޅާލާ، ތަފާތުކުރުންތައް ނައްތާލެވިފަވާ ހަމަ ހަމަ ކަމާއިއެކު ފުރުސަތު ލިބޭ ދަރިންނަށް ހެދޭނެއެވެ.\nމި ފަދަ ސުކޫލުތަކެއް އުފެއްދުމަށް އަހަރު ތަކެއް ނަގާނެވެ. އެހެން ނަމަވެސް އިންސާނާ ތަރައްޤީ ކުރުމަށް މީ ކޮންމެހެންވެސް ކުރަންޖެހޭ ކަންކަމެވެ. މި ކަންކަން ބޭނުން ނަމަ ފުރަތަމަ ކުރަން ޖެހޭ ކަމަކީ ފުރިހަމަ ސިއްޙަތެއްގައި ދިރުއުޅޭ މުޖުތަމައުއެއް މިބާކުރުމެވެ.\nރަނގަޅު ފުރިހަމަ ދުނިޔެއެއްގައި ދަރިފުޅަށް ހޯދަ ދިނުމަށް މިއަދުގެ ޖީލަށް ގިނަ ކަންތައްތަކެއް ކުރެވިދާނެއެވެ. އެހެންކަމުން ދަރިފުޅުގެ މަންމަ އާއި ބައްޕަ މި ފަށައިގަންނަނީ ގިނަ ކޮންޖެހުން ތަކަކާއި ކުރިމަތި ލައިގެންވިޔަސް ބަދަލް ތަކެއް ގެނައުމަށެވެ. އެކަމަށްޓަކައި ފޭސްބުކްގެ ސީ.އީ.އޯގެ މަޤާމުގައި އިތުރު އަހަރު ތަކެއްގައި ޙިދުމަތް ކުރާނަމެވެ. އެހެން ނަމަވެސް ފާހަކަ މިކުރާ ކަންކަަމަކީ ވަރަށްވެސް މުހިއްމު އަދި މުސްކުޅި ވުމުގެ ކުރިން ފަށައިގަންނަންޖެހޭ ކަންކަމެވެ. އެހެން ކަމުން ޒުވާން ކަމާއި އެކު މި މައްސަލަ ތަކަށް ހައްލެއް ލިބި ފައިދާ ކުރަނިވި ދުވަހެއް ދެކެން ބޭނުމެވެ.\nއައު ޖީލެއް ފެށިގެން ދާއިރު ޗޭން ޒުކަބާރކްގެ އާއިއާގެ އިނިސިއޭޓިވް ނަގައިގެން އިންސާނުން ކުރިއެރުވުމަށާއި އަމިއްލައަށް ކިޔެވޭނެ ގޮތާއި ބަލިތަކުން ދުރުވާނެ ވަސީލަތުގެ އިތުރުން އެންމެން ގުޅުވާލައި ވަރުގަދަ މުޒުތަމައުއެއް އުފެއްދުމަށް މިވަނީ ފެށިފައެވެ.\nވުމާއި އެކު %99 ގެ ފޭސްބުކް ސެއަރ މިވަގުތު ހުރިއަދަދު ކަމަށްވާ 45 ބިލިއަން ޑޮަލަރ، އިންސާނާ ތަރައްޤީކޮށް ތައުލީމާއި އެހެނިހެން ކަންކަން ކުރިއެރުވުމަށް ހަރަދު ކުރެވޭނެއެވެ. މީ ކުޑަ ހިއްސާ އެއްކަން އެންގި ހުރެ އަހަރެންމެންނަށް ކުރެވެން ހުރި ކަންކަން ކުރަން ބޭނުމެވެ. އެހެން ފަރާތްތަކުންވެސް ދަނީ މިކަންކަމަށް މަސައްކަތް ކުރަމުންޏެވެެ. ވިހެއުމަށް ނެގި ޖުއްޓީ ނިމުމުން މިކަންކަން ހިންގާނެ ގޮތުގެ މައުލޫމާތު ހިއްސާކުރާނަމެވެ. މިކަންކަން ކުރަން މިއުޅެނީ ކިހިނެތް ކަމާއި މެދު ގިނަ ސުވާލް ތަކެއް ހުންނާނެ ކަން އިންގެވެ.\nމައިންނަށްވެ މުޅިން އައު ދުނިޔެއަަކަށް މިވަނީ ވަދެވިފައެވެ. ހަޔާތުގެ އައު ސޮފްހާ އެއް ހުޅުވިގެން ދާއިރު މިކަން ޙަޤީޤަތަކަށް ހެދުމުގައި ބައިވެރިވި ހުރިހާ ފަރާތްތަކަށް ހިތުގެ އިހުލާސްތެރި ސުކުރު އަދާކުރަމެވެ.\nކަންކަން ހާސިލް ކުރެވޭނީ ދުނިޔޭގެ އެންމެން ބައިވެރިވުން އޮވެގެންނެވެ. ފޭސްބުކަކީ އަންނަތް އޮތް ޖީލްގެ ކަންކަން ރަނގަޅު ކުރުމަށް އުފެއްދިފަވާާ ވަރުގަދަ ވަސީލަތެކެވެ. ފޭސްބުކުގެ ކޮންމެ މެންބަރަކީ ވެސް މުހިއްމު ދައުރެއް މި ކަމުގައި އަދާ ކުރާފަރާތެކެވެ.\nއެކިދާއިރާ ތަކުގެ މާހިރުންނާއި އެކު ބައިވެރިވެގެން މި ހުރި ފުރުސަތުތައް ކުރިއަށް ގެންދެވޭނީ އެންމެންގެ އެއްބާރުލުން ލިބިގެންޏެވެ. ކަންކަން ހާސިލް ކުރުމުގައި ކުރިއަށް މިދެވެނީ ވަށައިގެން ވާ ލޯބިވާ އާއިލާގެ ސަބަބުންޏެވެ. އެހީތެރިވާ ރައްޓެހިންގެ ސަބަބުންޏެވެ. މަސައްތަކުގައި ބައިވެރިވާ މުވައްޒަފުންގެ އެހީގައެވެ. އަހަރެމެންގެ އުއްމީދަނީ އަބަދުވެސް ހިއްވަރުލިބޭ ގާތް ގުޅުން ތައް އޮތުމެވެ.\nދަރިފުޅާ މެކްސް އެވެ. އަހަރެމެން ދަރިފުޅުގެ ދެކެ ވަރަށް ލޯބިވެއެވެ. އަދި އިޙްސާސްވަނީ ދުނިޔެއަކީ ދަރިފުޅަށާއި އެހެން ކުދިންނަށްވެސް ރަނގަޅު ތަނަކަށް ހެދުމަކީ އަހަރެމެންގެ މަސްއޫލިއްޔަތެއްކަމެވެ. ތިޔަ ދަރިފުޅު އުފަންވުމުން އަހަރެމެންނަށް ލިބުނު އުފާވެރިކަމާއި ލޯބިދަރިފުޅަށްވެސް ދޭން ބޭނުމެވެ. ދަރިފުޅާއެކު މިދުނިޔެއަށް ތިޔަ ގެނެސްދިން ކަންކަން ދެކިލުމަށް ކެއްތެރިކަމެއްނެތި އިންތިޒާރު ކުރަމެވެ.


Kaanegge there ah kuda kujjaku ganbaigane fai zakham vejje | Mihaaru\nމާލޭގެ މަގަކުން ކާރެއް ދުއްވާފައި ދަނީ: ވަރަށް ގިނަ މަގުތަކުގެ ކާނުތައް ވަނީ ހަލާކުވެފައި.\nކާނެއްގެ ތެރެއަށް ކުޑަކުއްޖަކު ގަނބައިގަނެ ފައި ޒަޚަމްވެއްޖެ\n18 ޖޫން 2017 - 22:39 75 comments\nމި ހާދިސާގައި ޒަހަމްވި ހަތް އަހަރުގެ ކުޑަ ކުއްޖާގެ ބައްޕަ ބުނީ އެ ކުއްޖާގެ ފައިން ކަފައިގެން ދިޔަ ތަން ހޮސްޕިޓަލުން ފަހާފައިވާ ކަމަށެވެ.\n"ރޯދަ ވިއްލައިގެން ދަރިފުޅު އައީ އަޅުގަނޑު ސައިކަލަށް އަރަން. އަންނަނިކޮށް ކާނުމަތީގައި ފައި އެޅި ތަނާ ކުއްލިއަކަށް ގަބައިގަތީމަ ބެލިއިރު ކަފައިގެން ގޮސްފައި ހުރީ،" އޭނާ ބުންޏެވެ.\nއެ މީހާ ބުނީ އެ ކުއްޖާ ސައިކަލަކަށް އަރަން ވެގެން ފައި އެޅުނު ކާނުގެ މަތިގަނޑު އޮތީ ހަލާކުވެފައި ކަމަށެވެ. އަދި އެ ކުއްޖާގެ ފައި ކަފައިގެން ދިޔައީ، ކާނުގެ ތެރެއަށް ގަނބައިގެން ދިޔަ އިރު، ކާނުގެ މަތިގަނޑުގައި ހުރި އޮތް ކޮންކްރީޓް ދަގަނޑުތަކުގައި ކޭއްތިގެން ކަމަށް ވެސް އޭނާ ބުންޏެވެ.\n"އެ ކާނުގެ މަތިގަނޑު އޮތީ ވަރަށް ބޮޑަށް ހަލާކުވެފައި. ދަރިފުޅުގެ ފައިވާން ނަގަން އަތް ކޮށްޕާލުމުން އަޅުގަނޑުގެ އަތް ވެސް ކަފައިގެން ދިޔަ. ކުދިން ގޮވައިގެން މަގުމައްޗަށް ނުކުތުން ވެސް މިހާރު ވެއްޖެ ބޮޑު ބިރުވެރި ކަމަކަށް،" އެ މީހާ ބުންޏެވެ.\nމާލޭގެ ވަރަށް ގިނަ މަގުތަކުގައި ކާނުތަކުގައި އަޅާފައިވާ މަތިގަނޑުތައް ވަނީ ހަލާކުވެފަ އެވެ. އަދި ބައެއް މަގުތަކުގެ ކާނުތައް ވެސް ހުރީ ހަލާކުވެފަ އެވެ. އަދި ހަލާކުވާ ކާނުތައް ރަނގަޅު ކުރަން ހައުސިން މިނިސްޓްރީން ވަރަށް ގިނަ ދުވަސް ހޭދަވެ އެވެ.\nދާދި ފަހުން މަރާމާތުކުރި މަޖީދީމަގުގެ ބައެއްގައި ފެން ހިންދަން ހަދާފައި ހުރި ބައެއް ކާނުތަކުގެ ތެރެއިން ކާނެއްގެ މަތީގައި އަޅާފައިވާ ލަކުޑި މަތިގަނޑު ފީވެފައި ހުއްޓާ އޭގެ ތެރެއަށް މާބަނޑު އަންހެނެއްގެ ފައި ގެނބިގަނެ، އެ މީހާ އަށް ވެސް އެކިވަރުގެ ޒަޚަމްތައް ލިބުނެވެ.\nމަޖީދީމަގު މަރާމާތު ކުރަން ހިންގާ މަޝްރޫއުގެ ދަށުން މިހާރު މަސައްކަތް ނިމިފައިވާ ސަރަހައްދުތަކުގައި ހުންނަ ބައެއް ކާނުތައް ވަގުތީ ގޮތުން ބަންދުކޮށްފައި ހުންނަނީ ދަގަނޑު ފްރޭމެއް އެޅުމަށް ފަހު އޭގެ މަތީގައި ފިލާގަނޑެއް ބާއްވައިގެންނެވެ. އޭގެ ބައެއް ފިލާތައް ފީވެ، ހަލާކުވެފައި ހުންނާތީ ދެން ހުންނަނީ ދަގަނޑު ފްރޭމް އެކަންޏެވެ.\nއެގޮތަށް ހުރި ކާނެއްގެ ތެރެއަށް ފައި ގެނބިގެން ގޮސް އަނިޔާވީ މަޖީދީމަގު އަގޯރާ ސަރަހައްދުން ހިނގާފައި ދިޔަ މާބަނޑު އަންހެނަކަށެވެ. ބަނޑަށް ފަސް މަސް ވެފައިވާ އެ މީހާ އެ ތަނަށް ގެނބިގެން ގޮސް، ފައިގެ އެކި ތަންތަން މަށައިގެން ގޮސް، އަނިޔާވެފައިވާ ކަމަށް އެ އަންހެން މީހާގެ އާއިލާގެ މެމްބަރަކު ބުންޏެވެ.\nއެ ހާދިސާ ދިމާވުމުން ހައުސިން މިިނިސްޓްރީ އާއި ފުލުހުންގެ ސަމާލު ކަމަށް ވެސް އެކަން ގެނައި ކަމަށާއި އެކަން ރަނގަޅު ކުރާނެ ކަމަށް ހައުސިން މިނިސްޓްރީން ބުނި ކަމަށް އޭނާ ބުންޏެވެ.\nއިތުރު ލިޔުންތައް މާލެ މަގު ހެދުން ހައުސިން މިނިސްޓްރީ\nމާލޭގައި ތާރު އަޅައިގެން ހަދާ ދެ ވަނަ މަގު ހުއްޓިފައި\nމަޖީދީމަގު އަލުން ހަދާ ނިންމައިފި


ހެޔޮ ޚަބަރު ލިބިވަޑައިގެންނެވި ތަލްހާ ބިން އުބައިދުﷲMikal News\nހެޔޮ ޚަބަރު ލިބިވަޑައިގެންނެވި ތަލްހާ ބިން އުބައިދުﷲ\n11 އޯގަސްޓް 2017, 11:50 |\nތަލްހާ (ރއ) އިސްލާމްވުމުގެ ކުރިންވެސް އަދި ފަހުން ވެސް އެކަލޭގެފާނުގެ ނަމަކަށް ބަދަލެއްނާދެއެވެ. އެކަލޭގެފާނުގެ ފުރިހަމަ ނަންފުޅަކީ ތަލްްހާ ބިން އުބައިދުﷲ ބިން އުސްމާން ބިން އަމުރު ބިން ކައުބު ބިން ތައިމް ބިން މުއްރާ ބިން ކައުބު ބިން ލުއައްޔު ބިން ޣާލިބު އަލް ގުރައިޝީ އަލް ތައިމީއެވެ. އެކަލޭގެފާނަކީ ގުރައިޝު ވަންހައިގެ ތައިމު ގަބީލާއަށް ނިސްބަތްވާ ބޭފުޅެކެވެ. އެކަލޭގެފާނުގެ ކުންްޔާއަކީ އަބޫ މުހައްމަދެވެ. އެކަލޭގެފާނުގެ މަންމާފުޅަކީ އައްސައުބާ ބިންތި އަބްދުﷲ ބިން އައްބާދު ބިން މާލިކެވެ.\nތަލްހާ (ރއ) އާއި ކީރިތި ރަސޫލު ﷲ (ސއވ) ގެ ނަސަބުފުޅާއި ގުޅެނީ ތަލްހާ (ރއ)ގެ ފަސްވަނަ ކާފާފުޅާއި ހަމައިންނެވެ.\nތަލްހާ (ރއ) ދުނިޔޭގެ އަލިކަން ދެކެވަޑައިގަތީ ހިޖުރީ ސަނަތުގެ 28 އަހަރުކުރިން މައްކާގައެވެ. އިސްލާމު ވެވަޑައިގެންނެވި އިރު އެކަލޭގެފާނަކީ 15 ވަރަކަށް އަހަރުގެ ޅަޒުވާނެކެވެ. އެކަލޭގެފާނަކީ އިސްކޮޅުން ދިގު ބޭފުޅެއްނޫނެވެ. ގައިގެ ކުލަ އައްޔެއްވެސް ނޫނެވެ. ނަމަވެސް، ރީތި ސޫރައެއް ލިބިވަޑައިގެންހުންނެވި ބޭކަލެކެވެ.\nއިސްލާމީ ތާރީޚީ އިލްމުވެރިއް ކަމަށްވާ އިބުނު ސައުދު ރިވާކުރައްވާ ގޮތުގައި ތަލްހާ (ރއ) އިސްލާމްވެވަޑަގަތުމުގެ ކުރިން އާދަޔާ ޚިލާފު ހާދިސާއެއް މެދުވެރިވިއެވެ. އެއްފަހަރަކު ތަލްހާ (ރއ) ވިޔަފާރިކަމާއިގެން ޝާމުކަރައަށް ވަޑައިގެންނެވި ދަތުރެއްގައި އެކަލޭގެފާނާއި ފާދިރީ އަކާއި ޝަމްކަރައިގެ ބަޒްރާ ބާޒާރުމަތިން ދިމާވިއެވެ.\nޖާހިލިއްޔަ ޒަމާނުގައި ގުރައިޝުން ޝާމަށްކުރި ވިޔަފާރި ދަތުރުތައް ނިންމާލަނީ ބަޒްރާގެ ބާޒާރުމަތިންނެވެ. އެއީ އުތުރާއި ދެކުނާއި ގުޅުވާލަދޭ ވިޔަފާރި މަރުކަޒެވެ. އޭރު އިރާގުގައި ބަސްރާ ކިޔާ އަވަށެއް ނޯވެއެވެ. އެއަވަށް އުފެދުނީ އުމަރު ބިން ޚައްތާބުގެ(ރއ)ގެ ވެރިކަމުގައި ފާރިސީން ބަލިކުރުމަށްފަހު ގައެވެ.\nބަޒްރާގެ ބާޒާރު މަތިން ދިމާވި ފާދިރީ ކަލޭގެ ގޮވަމުންދިޔައީ މައްކާގެ މީހަކު އެތާހުރިތޯއެވެ. އެހިނދު ތަލްހާ އާއެކޭ ދެންނެވުމުން ފާދިރީ ސުވާލުކުރިއެވެ. “އަހުމަދު ފާޅުވެއްޖެ ހެއްޔެވެ؟”\nތަލްހާ: އަހުމަކީ ކާކުތޯއެވެ؟\nފާދިރީ: އަހަރެމެންގެ ފަތްފުށްތަކުގައިވާ ގޮތުން ތިބާގެ ބިމުން ނަބީބޭކަލު ފާޅުކުރައްވާނެއެވެ. އެބޭކަލަކު ފާޅުކުރެއްވުމުގެ ވަގުތުވަނީ ކުޑަތަންވެފައެވެ.\nލިބުނު މިއާދަޔާ ޚިލާފު ޚަބަރުގެ ސަބަބުން މައްކާއަށް އާދެވެންދެން އެކަލޭގެފާނުގެ ހުރީ ހިތްއަވަސްވެފައެވެ. މައްކާގެ ރަށްބޭރުން އޮލަވާހަކަތަކެއްގައި ހިގާފައިދާ ޒުވާނުންތަކެއް ފެނުނެވެ. އެޒުވާނުންތައް ފެނުމާއިއެކު ތަލްހާ އަވަސްވެގަތީ އެޒުވާނުންގެ ކިބައިން މައްކާގެ ޚަބަރު އޮޅުން ފިލުވުމަށެވެ.\nއެޒުވާނުންދެންނެވިއެވެ: މައްކާ އޮތީ ބޮޑު ހަމަނުޖެހުންގަނޑެއްގެ ތެރޭގައި، މައްކާގެ އެންމެ އަމާނާތްތެރި އިތުބާރުހިފޭ މުހައްމަދު (ސއވ) އަކީ ﷲ އެކަލާނގެ ދީން ފުރިހަމަކުރެއްވުމަށް ފޮނުއްވި އެންމެފަހުގެ ރަސޫލާކަމަށް ދައުވާ ކުރަންފަށައިފިއެވެ. އަދި ބުދުތަކަށް އަޅުކަން ނުކުރުމަށާއި ހުރިހާ ދިރޭތަކެއްޗާއި، ތަރިތަކާއި، އިރާއި، ހަނދާއި، މޫދާއި، ކަނޑު ހެއްދެވި ރަސްކަލާނގެއަށް އަޅުކަންކުރުމަށް ގޮވާލައްވައެވެ. އަދި އަޅުންނަށް ކަމޭހިތުމަށާއި އެކަކު އަނެކަށާއި ދުޝްމަންނުވުމަށް ގޮވާލައްވައެވެ.\nމިޒުވާނުން މިދެންނެވި ވާހަކަތައް ތަލްހާއަށް ވަރަށް ކަމުގޮސްފިއެވެ. އެހެންކަމުން، ތަލްހާ (ރއ) އިތުރަށް ސުވާލުކުރެއްވިއެވެ.\nތަލްހާ: ގުރައިޝުންގެ ތެރެއިން އެއްވެސް މީހަކު އެގޮވާލެއްވުމަށް އިޖާބަދީފިތަ؟\nޒުވާނުން: އިބުނު އަބީ ގުހާފާ (އަބޫ ބަކުރު (ރއ)) އިޖާބަދީފި\nއެއާއިއެކު މުހައްމަދު (ސއވ) ގެންނެވި ރިސާލަތު ދިފާއު ކުރުމަށް ތަލްހާ (ރއ) އަޒުމްކަނޑައެޅިއެވެ. ދެންނެވިއެވެ.\nތަލްހާ: އެއީ ﷲގެ ތެދުވެރި ރަސޫލެއް\nތަލްހާ އަވަސްވެގަތީ އަބޫ ބަކުރު (ރއ) އާއި ބައްދަލުކުރުމަށެވެ. އަބޫބަކުރު (ރއ) އާއި ބައްދަލުކުރައްވާ ތަލްހާ އާއި ދިމާވި އާދަޔާ ޚިލާފު ވާހަކަތައް ވިދާޅު ވެދެއްވުމަށްފަހު ކީރިތި ރަސޫލުﷲ (ސއވ) އާއި ބައްދަލުކުރައްވާ އިސްލާމްދީން ގަބޫލުފުޅު ކުރައްވަން ބޭނުންވާ ވާހަކަ ދެއްނެވިއެވެ.\nތަލްހާ (ރއ) ވެވަޑައިގެންފައިވަނީ އެންމެ ފުރަތަމަ އިސްލާމްދީން ގަބޫލުކުޅަ 8 ބޭފުޅުންގެ ތެރޭގައެވެ. އަބޫބަކުރު (ރއ)ގެ އަތްޕުޅުމައްޗަށް އިސްލާމްވެވަޑައިގަތް5ބޭކަލުންގެ ތެރޭގައި ތަލްހާ (ރއ) ހިމެނިވަޑައިގަންނަވައެވެ. އެކަލޭގެފާނުގެ މަންމާފުޅަކީ އައްސައުބާ ބިންތި އަބްދުﷲ ބިން އައްބާދު ބިން މާލިކެވެ. ﷲގެ ރަހުމަތްފުޅުން އެކަމަނާއަށް ވެސް އިސްލާމްދީނުގެ ހިދާޔަތު ލިބިވަޑައިގަތެެވެ.\nމައްކާގެ ގުރައިޝުން ކުރި އަނިޔާއަށް ކެތްނުކުރެވިގެން އިސްލާމްދީން ގަބޫލުކުރި ބައެއް ބޭކަލުން ހަބަޝާއަށް ހިޖުރަކުރެއްވި ނަމަވެސް، ތަލްހާ (ރއ) ހިމެނިވަޑައިގެންފައި ވަނީ މައްކާގައި މަޑުކުރެއްވި ބޭކަލުންގެ ތެރޭގައެވެ.\nމުސްލިމުންނަށް އޭރު ލިބެމުންދިޔަ ގިނަ އަނިޔާތައް ލިބެމުންގޮސް ފައިވަނީ އެބޭކަލަކު ނިސްބަތްވާ ގަބީލާއަކުން ނުވަތަ އެބޭކަލެއްގެ ގާތްތިމާގެ ބޭފުޅުންގެ ފަރާތުންނެވެ. އެނޫން ގޮތަކަށް އަނިޔާ ލިބިފައިވަނީ އަޅުންނާއި އަރަބިންނޫން ބޭފުޅުންނާއި ނިކަމެތިންނާއި ނަންހިގާ ގަބީލާއަކަށް ނިސްބަތްނުވާ ފަރާތްތަކަށެވެ. ތަލްހާ (ރއ) އަކީ މައްކާގެ ކަމުވޮށިވެގެންވާ މުއްސަނދި ވިޔަފާރިވެރި ބޭފުޅަކަށް ވުމުގެ އިތުރުން އެކަލޭގެފާނަކީ ބަނީ ތައިމަށް ނިސްބަތްވާ ބޭފުޅެކެވެ.\nބަނީ ތައިމު ވަންހަގެ އިސްލާމްވި ބޭކަލުންނަށް އެބޭކަލުންގެ ގާތްތިމާގެ މީހުންގެ ފަރާތުން އެހެން ގަބީލާތަކުގެ ބޭބޭފުޅުންނަށް ލުބުނުފަދަ އަނިޔާއެއް ލިބިފައިވާކަމަކަށް ތާރީޚުން ނުފެނެއެވެ. އެހެންކަމުން، ތަލްހާ (ރއ) އަށްވެސް އިސްލާމްދީނުގެ ކުރީކޮޅުގައި ގިނަ ބޭކަލުންނަށް ލިބުނުފަދަ އަނިޔާއާއި ދުއްތުރާތަކާއި ދިމާވެފައިވާ ކަމަކަށް ނުބެލެވެއެވެ.\nކީރިތި ރަސޫލު ﷲ (ސއވ) ހިޖުރައަށް ވަޑައިގެންނެވި އިރު ތަލްހާ (ރއ) ހުންނެވީ ވިޔަފާރި ދަތުރެއްގައި ޝާމްކަރައިގަ އެވެ. އެކަލޭގެފާނު އެދަތުރުފުޅުން އެބުރި ވަޑައިގެންނެވި މަގުމަތީގައި މަދީނާ ހުރަސްކޮށް ދަތުރުކުރައްވަނިކޮށް ކީރިތި ރަސޫލު ﷲ (ސއވ) މަދީނާއަށް ދަތުރުކުރައްވާ ޚަބަރު ލިބިވަޑައިގަތެވެ. މިޚަބަރާއިއެކު އެކަލޭގެފާނު ދަތުރުފުޅުމަތިން އަބޫބަކުރު (ރއ) އާއި ރަސޫލު ﷲ (ސއވ) ބައްދަލުކުރައްވައި މަދީނާގެ އަހުލުވެރިން ކީރިތި ރަސޫލު ﷲ (ސއވ) އަށް އިންތިޒާރުގައި ތިއްބެވި ޚަބަރު ދެއްވިއެވެ. އޭރު އެދެބޭކަލުން ތިއްބެވީ މަދީނާއާއި ނުލާހިކު ކައިރި ހިސާބެއްގައިކަމުން މައްކާގެ މުޝްރިކުންގެ ބިރުވެރިކަމުން ވަނީ ސަލާމަތްވެފައެވެ.\nއިސްލާމީ ތާރީޚީ އިލްމުވެރިއެއްކަމަށްވާ އިބުނު އިސްހާގު ރިވާކުރާއްވާ ގޮތުގައި ކިރިތި ރަސޫލުﷲ (ސއވ) އާއި އަބޫބަކުރު (ރއ) އާއި ދެބޭކަލުން މަދީނާ އަށް އަރާވަޑައިގެންނެވިއިރު ތުރުކުރައްވާފައިވާ ހެދުންކޮޅަކީ ތަލްހާ (ރއ) އެދަތުރުފުޅުގައި އެދެބޭކަލުންނާއި ބައްދަލުކުރައްވާ ވެދުމަށް އެރުއްވި ހެދުންކޮޅެކެވެ.\nތަލްހާ (ރއ) އެދަތުރުފުޅު ނިންމަވާ މައްކާ އަށް ވަޑައިގަތުމަށްފަހު ގާތްތިމާގެ ބޭކަލުންނާއި އަބޫބަކުރު (ރއ) ގެ އާއިލާއާއިއެކު މަދީނާއަށް ވަޑައިގަތެވެ. މައްކާގެ މުހާޖިރުން މަދީނާއަށް ހިޖުރަ ކުރެއްވުމާއި ވިދިގެން ކުރެއްވުނު ދެވަނަ މުއާޚާ (އަޚް ކުރެއްވުން) ގައި ތަލްހާ (ރއ) އާއިއެކު މުއާޚާ ކުރެއްވުނީ އަބޫ އައްޔޫބުލް އަންސާރީ އާއިއެވެ.


Kudakujjakah jinsee goana kuri meehakah Council Raees kan libijje | ThePress\nކުޑަކުއްޖަކަށް ޖިންސީ ގޯނާކުރި މީހަކަށް ކައުންސިލް ރައީސްކަން ލިބިއްޖެ\n11 April 2021, 16:19\nގދ. ގައްދޫ ކައުންސިލުގެ ރައީސް ކަމަށް ކުރިމަތިލި މުހައްމަދު އަހުމަދު\nކުޑަކުއްޖަކަށް ޖިންސީ ގޯނާ ކުރުމުގެ ދައުވާ އުފުލައި ހައްޔަރު ކޮށްފައި ވާ ގދ. ގައްދޫ ވިންސެންޓް، މުހައްމަދު އަހްމަދު (އެމްޑީ) އެ ރަށު ކައުންސިލް ރައީސް ކަމަށް ވާދަކޮށް އެ މަގާމު ކާމިޔާބު ކޮށްފިއެވެ.\nއިއްޔެ ކުރިޔަށް ދިޔަ ލޯކަލް ކައުންސިލް އިންތިހާބުގެ ވަގުތީ ނަތީޖާ ބުނާ ގޮތުގައި ޕީޕީއެމް ކެންޑިޑޭޓެއްގެ ގޮތުގައި ވާދަ ކޮށްގެން ގައްދޫގެ ކައުންސިލް ރައީސް ކަން މުހައްމަދު އަހްމަދު ކާމިޔާބު ކުރެއްވީ 737 ވޯޓާ އެކުއެވެ. އޭނާއާ ވާދަކުރެއްވި އެމްޑީޕީގެ ރިޝާންއަށް ލިބިވަޑައިގަތީ 652 ވޯޓެވެ. އެހެންކަމުން ގައްދޫ ކައުންސިލް ރައީސް ކަމަށް އޭނާ ހޮވުނީ ވަގުތީ ނަތީޖާ 85 ވޯޓުގެ ތަފާތަކުންނެވެ.\nމިއަދާ ހަމައަށް އައި އިރު މުހައްމަދު އަހުމަދުގެ މައްޗަށް ޖުމްލަ ތިން ދައުވާއެއް އޮތީ އުފުލާފައެވެ. އަދި އެ މައްސަލަތަކާ ގުޅިގެން އޭނާ ހުންނެވީ ފުލުހުންގެ ބެލުމުގެ ދަށުގައެވެ.\nހަބަރު އީސީ ލޯކަލް ކައުންސިލް އިންތިހާބު 2020 ޕީޕީއެމް\nއޭނާގެ މައްޗަށް ޘާބިތުވިތަ؟ ޓިގޮތަށް ސުރުޚީ އަޅަން.


Amazon ge aa online pharmacy - Hali News\nއެމެޒޮން އިން އައު ވިޔަފާރިއަކަށް ވަދެއްޖެ\n18 November 2020, 16:31\nއޮންލައިން ވިޔަފާރި ކުންފުނި، އެމެޒޮން އިން އައު ވިޔަފާރިއަކަށް ވަދެއްޖެއެވެ. ފާޚާނާ ރޯލާއި ފޮތާއި، ބުރުމާ ގަންނަން ލިބޭ ގޮތަށް އެމެޒޮން އިން ޑޮކްޓަރުގެ ބޭސް ސިޓީއަށް ބޭސްވެސް ގަނެވޭނެއެވެ. މި ޚިދުމަތް ލިބޭ ތަންތާނގައި ދެ ދުވަސް ތެރޭގައި ގެއަށް ޕްރެސްކްރިޕްޝަންގެ ބޭސްތައް ފޮނުވައި ދޭނެއެވެ.\nއެމެޒޮންއިން، މިއައު ވިޔަފާރިއަށް ވަނުމާއެކު އެކުންފުނިން ވަނީ ކަންމަތީ ބޭސްފިހާރަތަކާއި، މޯލްތަކުގައި ހުންނަ ބޭސް ފިހާރަތަކާއި ބޭސް ކައުންޓަރުގެ ވިޔަފާރިއާ ބެހިފައެވެ.\nމި ޚިދުމަތް ލިބެން ހުންނަ ތަންތާނގައި، އިންޝޫރެންސް ނަގާފައި ނުހުންނަ ފަރާތްތަކަށް ހެޔޮ އަގުގައި ބޭސް ލިބޭ ގޮތް ވެގެންދާނެ ކަމަށް އެކުންފުނިން ބުނެއެވެ.\nކޮރޯނާގެ ފުރަބަންދުގައި އެމެޒޮންއަކީ ވިޔާރިއަށް ބުރުލެއް ނާރައި ފައިދާވި ކުންފުންޏެކެވެ. މިކުންފުނިން އޮންލައިންކޮށް ބޭސްވިއްކަން ފަށާފައި މިވަނީ، ކޮރޯނާއާ ގުޅިގެން މީހުންގެ ގާތު، އޮންލައިކޮށް ވިޔަފާރިކޮށްލުން މަގްބޫލު ކަމަކަށް ވެގެން ދިއުމާ ގުޅިގެންނެވެ.\nއެމެޒޮންއިން އޮންލައިން ބޭސްފިހާރަ ހުޅުވިކަން އިޢްލާން ކުރުމާއެކު އެމެޒޮންގެ ހިއްސާގެ އަގު ވަނީ 2.6 އިންސައްތައަށް އުފުލިފައެވެ. ސިލްސިލާ ބޭސްފިހާރަ ހިންގާ ފަރާތްތަކުގެ ހިއްސާ ވަނީ9އިންސައްތައާއި 12 އިންސައްތައަށް ދަށްވެފައެވެ.\nރާއްޖޭގައި ތިބެގެން އެމެޒޮން އިން ވިޔަފާރި ކުރާ ފަރާތްތަކަށް އީޓުކުރި މެދުވެރިކޮށް އެންމެ ހަތަރު ކަމެއް ކޮށްލުމުން، ފަސޭހަކަމާއެކު، މުދާ ގެނެވޭ ގޮތް ހަމަޖެހިފައި ވެއެވެ. އިޓުކުރީގެ ވެބްސައިޓްގައި އިރުޝާދު ދިނުމުގެ އިތުރުން އޮން ލައިންކޮށް އީޓުކުރި މެދުވެރިކޮށް މުދާ ގެނެވޭތަންތަން ވެސް ލިސްޓް ކޮށްފައި ވެއެވެ.


vnews - World Cup ah qualifier vumuge unmeedu Portugal bodu kohfi\nވޯލްޑްކަޕަށް ކޮލިފައިވުމުގެ އުންމީދު ޕޯޗުގަލް ބޮޑު ކޮށްފި\nވޯލްޑްކަޕް ކޮލިފިކޭޝަންގެ ގްރޫޕް ބީގައި ރޭ އެންޑޯރާ އަތުން 2-0 ލަނޑުން މޮޅުވެ، މުބާރާތައް ކޮލިފައިވުމުގެ އުންމީދު ޕޯޗުގަލްއިން ބޮޑު ކޮށްފި އެވެ.\nއެންޑޯރާގައި ރޭ ކުޅުނު މި މެޗުގެ ފުރަތަމަ ލަނޑު ޕޯޗުގަލްއިން ޖެހީ މެޗުގެ 63 ވަނަ މިނެޓުގައެވެ. އެލަނޑު އެޓީމަށް ކާމިޔާބު ކޮށްދިނީ ދެ ވަނަ ހާފުގައި ކުޅެން ނިކުތް ކެޕްޓަން ކްރިސްޓިއާނޯ ރޮނާލްޑޯއެވެ. ޕޯޗުގަލްގެ ދެ ވަނަ ލަނޑު ޖެހީ މެޗުގެ 86 ވަނަ މިނެޓުގައެވެ. އެލަނޑު އެޓީމަށް ޖަހާދިނީ ޒުވާން ފޯވާޑް އަންދްރޭ ސިލްވާއެވެ.\nރޭގެ މޮޅާއެކު ޕޯޗުގަލް މިވަގުތު އޮތީ ގްރޫޕްގައި ކުޅުނު ނުވަ މެޗުން ލިބުނު 24 ޕޮއިންޓާއެކު ދެވަނައިގައެވެ. މި ގްރޫޕްގެ އެއްވަނައިގައި ކުޅުނު ނުވަ މެޗުން 27 ޕޮއިންޓާއެކު އޮތީ ސްވިޒަލޭންޑެވެ. އަދި ގްރޫޕްގެ ތިން ވަނަ މަގާމްގައި އޮތީ ހަންގޭރި އެވެ. އެޓީމަށް ލިބިފައި އޮތީ ޖުމްލަ 10 ޕޮއިންޓެވެ.\nކޮލިފިކޭޝަންގެ ގްރޫޕް ބީގެ ފަހު މެޗުގައި ޕޯޗުގަލް ނިކުންނާނީ ސްވިޒަލޭންޑާ ދެކޮޅަށެވެ. އެމެޗް ކުޅޭނީ އަންނަ އަންގާރަ ދުވަހުގެ ރޭ ރާއްޖެ ގަޑިން 11:45 ގައެވެ. އެ މެޗުން ޕޯޗުގަލް މޮޅުވެއްޖެނަމަ ޕޮއިންޓުގެ ގޮތުން ސްވިޒަލޭންޑާއި އެއްވަރުވެ ލަނޑުގެ ތަފާތުން ޕޯޗުގަލްއަށް ގްރޫޕްގެ ކުރި ލިބޭނެއެވެ. އަދި ޕޯޗުގަލް އޮޓެމެޓިކުން ވޯލްޑް ކަޕަށް ކޮލިފައިވާއިރު، ސްވިޒަލޭންޑަށް ދެން ޖެހޭނީ ޕްލޭ އޮފް ކުޅޭށެވެ.\nވޯލްޑްކަޕަށް މިހާތަނަށް ކޮލިފައިވި ޓީމުތަކަކީ ސްޕެއިން އާއި ބްރެޒިލް އާއި އިރާން އާއި ޖަޕާން އާއި މެކްސިކޯ އާއި ބެލްޖިއަމް އާއި ދެކުނު ކޮރެޔާ އާއި ސައުދީ އަރަބިއްޔާ އާއި އިންގްލޭންޑާއި ޖާމަނީގެ އިތުރުން މުބާރާތް ބާއްވާ ގައުމުގެ ހައްސިއްޔަތުން ރަޝިޔާ އެވެ.


Abu Hanifa Ge Visnunfulhu Thoonukan | Dhiislam\nއަބޫޙަނީފާގެ ވިސްނުންފުޅު ތޫނުކަން\nއިނާޒް ޢަދުނާން މެއި 18, 2019\nއިމާމް އަބޫ ޙަނީފާ (ރަޙިމަހުﷲ) އެއްދުވަހަކު މިސްކިތުގައި އިންނަވަނިކޮށް، ޚަވާރިޖުންގެ ޖަމާޢަތެއްގެ މީހުން ކަނޑި އުރައިންދަމައިގަނެގެން މިސްކިތަށް ވަނެވެ. އަދި އަބޫޙަނީފާގެ އަރިހަށް އައިސް އެކަލޭގެފާނު ވަށައިލިއެވެ. ދެން އެކަލޭގެފާނާއި އެމީހުންނާ ދެމެދު ދެކެވުނު ވާހަކަތައް ތިރީގައިމިވަނީއެވެ.\nޚަވާރިޖުން: އޭ އަބޫޙަނީފާއެވެ! އަހަރަމެން، ތިބާ އާއި ދެ ސުވާލެއް ކުރަމެވެ. ތިބާ އެ ދެ ސުވާލަށް ޖަވާބުދީފިނަމަ ރަގަޅަވެ. އެހެންނޫންނަމަ އަހަރަމެން، ތިބާ ޤަތުލުކޮށްލާނަމެވެ.\nއަބޫޙަނީފާ: ކަލޭމެންގެ ކަނޑިތައް އުރަޔަށްލާށެވެ! އެހެނީ ތިޔަށް ބެލުމުން ތިމަންގެ ހިތް އެކަމުގައި މަޝްޣޫލުވަނީއެވެ.\nޚަވާރިޖުން: ނޫނެކެވެ! އަހަރަމެންގެ ކަނޑިތައް އެއްވެސް ޙާލެއްގައި އުރަޔަކަށްނުލާނަމެވެ. މިކަނޑިތައް ވަނީ ތިބާގެ ލެޔަށް ފެންބޮވައިގެންފައެވެ.\nއަބޫޙަނީފާ: އެންމެ ރަގަޅެވެ. ސުވާލުކުރާށެވެ!\nޚަވާރިޖުން: ދޮރުމަތީގައި ދެމައްޔިތުންގެ ޖަނާޒާ އެބައޮތެވެ. އޭގެތެރެއިން އެކަކީ ރާބޮއި ޢަމަލުވެގެން ވަނިކޮށް މަރުވި މީހެކެވެ. ދެވަނަ މީހަކީ ޒިނޭގެ ސަބަބުން ބަލިވެއިން އަންހެނެކެވެ. އަދި ވިހެއުމުގެ ތެރޭގައި އޭނާ މަރުވީ ތައުބާނުވެ ހުއްޓައެވެ. މިދެމީހުންނަކީ މުއުމިނުން ހެއްޔެވެ؟ ނުވަތަ ކާފަރުންހެއްޔެވެ؟\nއަބޫ ޙަނީފާ އާއި ސުވާލުކުރަން އައިސް ތިބި ޚަވާރިޖުންގެ މިގުރޫޕްގެ މީހުން ޤަބޫލުކުރާ ޢަޤީދާއަކީ ބޮޑުފާފައަކަށް އަރައިގެންފި މީހަކީ ކާފަރެކެވެ. އެހެންކަމުން މިޙާލަތުގައި އެދެމީހުންނަކީ މުސްލިމުންކަމުގައި އަބޫޙަނީފާ ވިދާޅުވެއްޖެނަމަ ޚަވާރިޖުންގެ ކުރިމަތީގައި އެކަލޭގެފާނުގެ ލޭ ހުއްދަވީއެވެ. އެހެންކަމުން އަބޫޙަނީފާ، އެމީހުންނާ ސުވާލުކުރެއްވިއެވެ. ކަލޭމެން ނިކަން ބުނެބަލާށެވެ! އެދެމީހުންނަކީ ކޮން ދީނެއް ޤަބޫލުކުރާ ބައެއް ހެއްޔެވެ؟ އެއީ ޔަހޫދީން ހެއްޔެވެ؟\nއަބޫ ޙަނީފާ: ނަޞާރާއިން ހެއްޔެވެ؟\nއަބޫ ޙަނީފާ: މަޖޫސީން ހެއްޔެވެ؟\nއަބޫ ޙަނީފާ: ބުދަށް އަޅުކަންކުރާ ބައެއް ހެއްޔެވެ؟\nއަބޫ ޙަނީފާ: އެހެންކަމަށްވާނަމަ އެއީ ކޮން ދީނެއްގެ ބައެއް ހެއްޔެވެ؟\nޚަވާރިޖުން: އެއީ މުސްލިމުންނެވެ.\nއަބޫ ޙަނީފާ: ކަލޭމެން އަމިއްލައަށް ޖަވާބު ތިޔަ ދިނީއެވެ. ކަލޭމެން ތިޔަ އިޢުތިރާފުވަނީ އެދެމީހުން (ރާބުއިމީހާ އާއި ޒިނޭކުރި މީހާ) އެއީ މުސްލިމުންކަމުގައެވެ. އެހެންކަމުން ކަލޭމެން މުސްލިމަކު ކާފަރުކުރަނީ ކީއްވެހެއްޔެވެ؟\nޚަވާރިޖުން: އެދެމީހުންނަކީ ސުވަރުގެވަންތަވެރިން ހެއްޔެވެ؟ ނުވަތަ ނަރަކަވަންތަވެރިން ހެއްޔެވެ؟\nއަބޫ ޙަނީފާ: ތިމަންވެސް އެދެމިހުންނާ ބެހޭގޮތުން ބުނާނީ އެދެމީހުންނަށްވުރެވެސް ނުބައިކަންބޮޑު މީހަކާ މެދު ﷲ ގެ ޚަލީލް، އިބްރާހީމް ޢަލައިހިއްސަލާމް ވިދާޅުވި ފަދައިންނެވެ. فَمَن تَبِعَنِي فَإِنَّهُ مِنِّي ۖ وَمَنْ عَصَانِي فَإِنَّكَ غَفُورٌ رَّحِيمٌ (سورة إبراهيم 36) މާނައީ: ފަހެ، މި އަޅާޔަށް ތަބާވެއްޖެ މީހަކީ، ހަމަކަށަވަރުން، އަޅުގެ (ދީނުގެ) މީހެކެވެ. އަދި އަޅާޔަށް އުރެދިއްޖެމީހާ (ދަންނާށެވެ!) ފަހެ، ހަމަކަށަވަރުން، އިބަރަސްކަލާނގެއީ، ގިނަގިނައިން ފާފަފުއްސަވާ، ރަޙީމްވަންތަ ރަސްކަލާނގެއެވެ.\nއަދި ތިމަން ބުނާނީ އެދެމީހުންނަށްވުރެ ބޮޑު ފާފަވެރިޔަކާއި މެދު ޢީސާ ޢަލައިހިއްސަލާމް ވިދާޅުވިފަދައިންނެވެ. إِن تُعَذِّبْهُمْ فَإِنَّهُمْ عِبَادُكَ ۖ وَإِن تَغْفِرْ لَهُمْ فَإِنَّكَ أَنتَ الْعَزِيزُ الْحَكِيمُ (سورة المائدة: 118) މާނައީ: އެއުރެންނަށް، އިބަރަސްކަލާނގެ ޢަޒާބުދެއްވާނަމަ، ފަހެ، ހަމަކަށަވަރުން، އެއުރެންނީ، އިބަރަސްކަލާނގެ އަޅުންނެވެ. އަދި އެއުރެންނަށް އިބަރަސްކަލާނގެ ފާފަފުއްސަވާނަމަ، ފަހެ، ހަމަކަށަވަރުން، އިބަރަސްކަލާނގެއީ، ޢަޒީޒުވަންތަ ޙަކީމުވަންތަ ރަސްކަލާނގެއެވެ.\nމިބަސްތައް އަޑުއިވުމުން އެމީހުންގެ ކަނޑިތައް އުރަޔަށް ލާން، ޚަވާރިޖުންނަށް މަޖުބޫރުވިއެވެ. އަދި އިމާމް އަބޫ ޙަނީފާއަށް އެއްވެސް ގެއްލުމެއްނުދީ އެމީހުން އެނބުރި ދިޔައެވެ.\nމަޞްދަރު: ސުންހެރޭ އައުރާޤް / ޝެއިޚް ޢަބްދުލްމާލިކް މުޖާހިދު\n3 ޖެނުއަރީ, 2013 | 9:16\nމާޝާ ﷲ! ވަރަށް ޢިބްރަތްތެރި ވާހަކައެއް،\nާާއައިމިނާ ޝަހާ :\n5 މާރޗް, 2013 | 7:53\nއިންޝާ ﷲ! މި އީ ވަރަށް ޢިބުރައިތްްތެރި އަދި ކޮންމެ އުމުރެއްގެ ކުއްޖަކަށްވެސް ކިޔޭނެ ވާހަކަ އެއް!


އަފްޣާނިސްތާނު ދާޚިލީ ހަނގުރާމައިގެ ތެރެއަށް ވެއްޓިދާނެކަމުގެ އިންޒާރު ދީފި އަފްޣާނިސްތާނު ދާޚިލީ ހަނގުރާމައިގެ ތެރެއަށް ވެއްޓިދާނެކަމުގެ އިންޒާރު ދީފި\nއަފްޣާނިސްތާނު ދާޚިލީ ހަނގުރާމައިގެ ތެރެއަށް ވެއްޓިދާނެކަމުގެ އިންޒާރު ދީފި\n2014 ވަނަ އަހަރުގެ ފަހުން އަފްޣާނިސްތާނުގައި އެމެރިކާގެ ސިފައިން ތިބުމާ ބެހޭ އެއްބަސްވުމުގައި އަފްޣާނިސްތާނުން ސޮއިނުކޮށްފިނަމަ އެގައުމު ދާޚިލީ ހަނގުރާމައިގެ ތެރެއަށް ވެއްޓޭނެ ކަމުގެ އިންޒާރު އެމެރިކާގެ އޮފިޝަލަކު ދެއްވާފައިވާ ކަމަށް އަފްޣާނިސްތާނު ސަރުކާރުގެ މަސްއޫލުވެރިއަކު ވިދާޅުވެއްޖެއެވެ.\nނަން ހާމަކުރައްވަން ދެކޮޅު ހެއްދެވި އަފްޣާނިސްތާނުގެ އޮފިޝަލު ވިދާޅުވީ މިއިންޒާރު ދެއްވާފައިވަނީ އެމެރިކާއިން އަފްޣާނިސްތާނާ ޕާކިސްތާނަށް ކަނޑައަޅުއްވާފައި ހުންނަވާ ޙާއްސަ މަންދޫބު ޖޭމްސް ޑޮބިންސް ކަމަށެވެ. އަފްޣާނިސްތާނުގެ އޮފިޝަލް ވިދާޅުވީ ޑޮބިންސް އެގައުމަށް ވަޑައިގެން އަފްޣާނިސްތާނުގެ ރައީސް ހާމިދް ކަރްޒާޢީއާ ބައްދަލުކުރައްވާފައިވާ ކަމަށެވެ. އަދި މި ބައްދަލުކުރެއްވުމުގައި މިއެއްބަސްވުމާ ބެހޭ ގޮތުން މަޝްވަރާ ކުރެއްވި ކަމަށާ އެހެން ނަމަވެސް މި މަޝްވަރާތަކުން އެދެވޭ ނަތީޖާއެއް ނިކުމެފައިނުވާ ކަމަށެވެ.\nއަންނަ އަހަރު ބައިނަލްއަޤްވާމީ ލަޝްކަރުތައް އަފްޣާނިސްތާނުން ފައިބާ އިރު، އެމެރިކާގެ ބައެއް ސިފައިން އަފްޣާނިސްތާނުގައި އިތުރު މުއްދަތަށް ބެއިތިބުމަށް އެމެރިކާއިން ވަނީ އެއްބަސްވެފައެވެ. އެހެން ނަމަވެސް މިކަމަށް ޢަމަލު ކުރެވޭނީ ދެގައުމުގެ ދެމެދު ކުރާ ސަލާމަތީ އެއްބަސްވުމުގައި މިއަހަރު ސޮއިކޮށްގެން ކަމަށް އެމެރިކާއިން ވަނީ ބުނެފައެވެ.